open-index/open-wikipedia-markdown huggingface dataset:
廣東菜

**廣東菜**（粵拼：Gwong2 dung1 coi3）係中國八大菜系之一，正式啲會嗌做**粵菜**，係喺廣東同廣西東部等粵人地區流傳嘅傳統煮餸風格，由廣州菜同順德菜等嘅次菜系組成。根據歷史學家嘅研究，廣東菜係喺 10 至 13 世紀嘅南宋時期大致上有咗今日見到嘅樣嘅。嗰時漢人移民潮正值高峰。呢班漢人入面有御廚，佢哋就將嗰時中原嘅煮嘢食技巧帶埋去嶺南，跟手就同南越族嘅固有飲食文化融合埋一齊。打後嶺南做大明嘅港口嗰陣成日都同西人或者東南亞人交流，令到廣東菜又進化咗少少。今日嘅廣東菜已經好多姿多彩，佢成個食譜好長，1965 年嘅「廣州名菜美點展覽會」就數到有成 5457 種餸菜咁多。佢甚至喺國際社會都有啲地位：粵人喺近期歷史度好多次大規模咁移民去外國，去到外國，又將廣東菜改良，改到啱外國人嘅口味，改下改下，就做咗世界上其中一種最多人識嘅美食。

## 總體特色
廣東菜嘅特色係將唔同嘢食原本嘅味一齊配合，所以呢種風格淨係會用好少量嘅香料，所以好少有啲辛辣嘅菜式，但係佢用咗好多唔同嘅香料，基本上好多嘅廣東菜都會用薑、蔥、糖、鹽、豉油、米酒、澱粉同油，八角，肉豆蔻等。有時為咗除走一啲腥味，會加多些少好似大蒜咁嘅香料，例如煮內臟嗰陣。廣東菜間唔中會用五香粉同白胡椒粉。而為咗保留原味，一般都會煮得清淡啲，所以鍾意用清蒸嘅方式嚟煮，好少可會有啲好濃烈嘅味道。

廣東有豐富嘅農業同水產資源，可以低成本咁提供好多唔同嘅新鮮食材。17 世紀粵人詩人屈大均喺佢本《廣東新語》嗰度咁講：「天下所有食貨，粵東幾盡有之，粵東所有之食貨，天下未必盡也。」咁反映出廣東菜嘅烹調食材涵蓋範圍好廣。廣東廚師最叻將啲嘢食作改變之後，重可以滲透出啲食材原本嘅味道。古代嗰時，廣州菜係「無雞不成宴」，佢擅用食鹽、鹵水等嘅佐料幫手保存同埋調和啲嘢食。對於廣東咁豐富嘅食文化，連喺中原地區都有「有腳的桌子椅子不吃」、「四條腿的板凳不吃，兩條腿的廚子不吃」啲咁嘅俗語嚟形容粵人食嘅嘢種類有幾廣。廿一世紀頭開始，廣東重有咗唔少外省人移民，進一步咁提高咗佢啲嘢食嘅豐富度。

廣東菜強調煮出自然嘅**[[鮮味]]**（粵拼：Sin1 mei6；英文：Umami）。為咗提高嘢食嘅鮮味，廣東菜用嘅豬肉同牛肉通常係嚟自嗰日劏嘅豬牛。雞鴨多數係幾個鐘頭之前先劏，而魚更加會畀人一路喺魚缸度養到煮之前。有時廣東菜餐館嘅侍應重會將啲生猛嘅魚蝦攞到去客人嘅枱前面證明啲嘢食喺煮之前重係生嘅。喺粵人嚟睇，香料係用嚟遮住唔新鮮嘅味道，而新鮮嘅海鮮係冇腥味嘅，所以最好嘅烹調方法係清蒸。好似係蒸魚咁，只係需要加少少醬油、薑同蔥，帶出海鮮嘅自然鮮甜味就得。多數餐館都會好鍾意用大蒜同香料去擺脫佢哋啲陳舊嘅海鮮存貨。所以啲人話食廣東菜有一個簡單法則：香料同食物嘅新鮮程度係成反比嘅。

## 嘢食
### 老火湯

**老火湯**（粵拼：Lou5 fo2 tong1），俗啲嗌做「老火靚湯」，係廣東菜嘅特色。因為嶺南天氣又熱又濕，令到粵人傳統嚟講都鍾意飲多啲湯水嚟補吓身－喺傳統廣東菜入面，湯水嘅比例通常都比較高。而老火湯呢家嘢就係粵人喺近呢二三百年開始興煲嘅。據講喺 18 世紀嗰陣時，廣東地區唔係好開發到煤炭，搞到廣東人唔理係煮嘢食定係煉鐵都要齋用柴嚟生火。於是廣東人就焗住慳住啲咁去用火，響煮餸嗰陣唔敢大炒大煎，改做用慢火煲湯煲粥－就出咗老火湯呢味嘢。老火湯通常係攞個煲將啲菜、肉、生果、或者藥材慢火煲成幾粒鐘整出嚟，好有營養，重有護膚、護心、明目、降膽固醇同健骨嘅效用。今日嘅粵人成日都會煲老火湯嚟飲。廣東菜其中一種比較大眾化嘅湯就係杏汁豬肺湯。

### 乾貨

雖然廣東菜廚師好注意材料係咪夠新鮮，但係粵菜依然會用乾貨同醃過嘅嘢食。一啲廚師會結合用新鮮材料同乾貨。乾貨通常會先浸喺水度然後先煮，或者會畀人煮一段好長嘅時間，例如係乾鮑同乾貝。至於醃過嘅嘢食，唔單只可以保存好耐，有時佢哋重會因為咁而有獨特嘅味道。

廣東菜度常用嘅乾貨：

* 冬菇
* 乾鮑
* 瑤柱
* 海參
* 花膠
* 蝦米
* 魚翅
* 燕窩
* 菜乾
* 梅菜
* 菜脯
* 腐乳
* 鹹魚
* 臘鴨
* 臘肉 
* 鹹蛋
* 皮蛋
* 臘腸

### 調味料
* 蒜蓉豆豉醬
* 豆瓣磨豉醬
* 叉燒醬
* 柱侯醬
* 甜麵醬
* 海鮮醬
* 鱿魚醬
* 芝麻醬
* 五柳醬
* 仁稔醬
* 黑椒醬
* 海皇醬
* 瑞士汁
* 滷水
* 蘇梅醬
* 浙醋
* 鹹蝦醬
* 糖醋醬
* 蝦膏
* 魚露
* 蠔油
* 豉油

### 特色餸菜

* 手撕雞
* 炸子雞
* 豉油雞
* 吊燒雞
* 雲吞麵
* 廣東粥
* 生滾粥
* 拉腸（腸粉）
* 燕窩
* 點心
* 海味
* 燒味
* 臘味
* 糖水

### 常見餸菜

File:Chinese fried bread.jpg|油炸鬼
File:Zhaliang.jpg|炸兩
File:Pork preserved duck egg congee.jpg|皮蛋瘦肉粥
File:Macharsiew by daxiang stef.jpg|叉燒
File:Beefchowfoon.jpg|牛肉炒河
File:BeiQieJi-WhiteCutChicken.jpg|白切雞
File:HK food 酥炸 鯪魚球 Dacefish meat balls Nov-2013 九記 Kau Kee Restaurant.JPG|鯪魚球
File:Fried pigeon.jpeg|燒乳鴿


## 睇埋
* 廣州菜
* 順德菜
* 譚家菜
* 潮州菜
* 客家菜
* 飲茶
* 野味
* 香港飲食文化
* 嶺南文化

## 攷
燒味

**燒味**（）係廣東菜入面嘅燒嘢食，酒樓同中式快餐都有得賣，通常會同飯、米粉、河粉或者麵一齊食。

中國大陸同台灣唔少人以為「**燒臘**」即係「燒味」，但其實有分別，因為香港燒臘舖除咗一年四季賣燒味，秋冬兩季亦都賣埋臘味，所以先至叫「燒臘」。

雖然燒味通常都係燒製出嚟嘅，但亦有啲唔係，譬如浸熟嘅白切雞同豉油雞都歸類做燒味，反而燒味舖係冇燒雞賣。

## 主要燒味

### 叉燒
叉燒係中國廣東燒味嘅一種，將豬肉用叉插住放喺火上燒熟而成，所以叫做叉燒。燒叉燒嗰陣會喺表面塗紅色嘅叉燒醬，所以叉燒係紅色嘅。叉燒醬嘅其他主要材料仲有生抽、蒜蓉、麥芽糖、南乳、五香粉、酒等。好嘅叉燒應該肉質軟嫩多汁、色澤鮮明、香味四溢。叉燒通常揀豬頸肉（豬肩）嚟整，當中又以肥、瘦肉均衡為上佳，叫做「半肥瘦」。用叉燒整嘅其他菜式包括：叉燒飯、叉燒包、叉燒酥等等。

品種：
*蜜汁叉燒
*脆皮叉燒

### 燒乳豬
燒乳豬（又叫做燒乳豬）係傳統食品嘅一種。整法係將兩到六個星期大，仲未斷奶嘅乳豬宰殺之後，用爐火燒烤而成。世界唔同嘅飲食文化都有燒乳豬呢種菜式。中國喺西周時相信已經有食用燒豬。嗰陣時八珍之一嘅「炮豚」相信就係指燒豬。喺西方，古羅馬嘅傳統菜譜中都有燒乳豬一項。而家嘅中國菜中以粵菜嘅燒乳豬最廣為流傳；而喺西方國家中，葡萄牙同西班牙都以燒乳豬為特色菜。

主要菜式：
*乳豬拼盤

### 燒肉
燒豬係廣東傳統食品嘅一種。整法同另一種廣東燒味燒乳豬基本一樣，唔同嘅係用已經大咗嘅豬，而唔係乳豬嚟燒烤。燒豬以排骨部最為肥美好食。平時喺廣東燒味中嘅燒肉，即係燒豬嘅排骨部分，又叫做燒腩，如果用嚟再煮過就叫做火腩（例如「冬瓜炆火腩」）。燒豬嘅其他多骨部分好似頭、手腳等可以用嚟煲湯或者煲粥等。

燒肉以皮脆肉嫩為上品。燒豬可以重十到二十公斤，燒肉無論係脂肪定係肉都比較多同厚。而燒乳豬一般只重五到六公斤，除咗一層脆皮之外，得好少嘅脂肪同肉，而且骨頭軟可以食。燒乳豬每斤嘅價錢都比燒肉貴好多；大多數賣燒味嘅鋪頭平時都會有燒肉賣，但乳豬就唔一定成日有得賣，通常要預早訂。

### 燒鴨同燒鵝
*燒鴨
燒鴨係燒味嘅一種，係將塞滿調味料嘅鴨，吊入炭爐裡面用木炭高溫燒烤出嚟嘅菜式，以皮脆有光澤，皮汁多而唔帶腥味為上品，通常配埋醬汁食用。燒鴨嘅做法同燒鵝大致相同，但肉質同份量就唔及燒鵝。不過因為燒鴨成本較低，所以成為咗燒鵝嘅代替品。
*燒鵝
燒鵝係燒味嘅一種，係將塞滿調味料嘅鵝，吊入炭爐裡面用木炭高溫燒烤出嚟嘅菜式，以皮脆有光澤，皮汁多而唔帶腥味為上品，通常配埋甜酸醬汁食用。香港嘅燒鵝喺整法上冇咩分別，但因為成本等原因，喺商品說明條例生效之前，有啲香港食肆嘅燒鵝其實係用鴨代替鵝，但仲係叫做燒鵝，而家將燒鴨叫做燒鵝就會觸犯商品說明條例，可以俾香港海關檢控。
香港以燒鵝馳名嘅食肆，包括中環鏞記同新界深井一帶好多間燒鵝酒家。

## 圖庫

File:HK KTD 觀塘 Kwun Tong 瑞和街街市 Shui Wo Street outdoor food market shop 燒味店 siu mei April 2023 Px3 Chaa siu roasted pork.jpg
File:HK WC 灣仔 Wan Chai 灣仔道 Wan Chai Road 街市 market shop 燒味店 siu mei 燒肉 siu yuk April 2024 R12S 22.jpg
File:HK WTSD 清水灣道 Clear Water Bay Road 牛池灣街市 Ngau Chi Wan Market 燒味檔 Siu mei food August 2022 Px3 14.jpg
File:HK SYP 西環 Sai Ying Pun 正街 Centre Street 皇后大道西 Queen's Road West shop siu mei September 2022 Px3 02.jpg


## 一覽

* 叉燒/燒骨
* 燒肉/燒腩
* 乳豬
* 豉油雞
* 白切雞
* 燒鴨 / 燒鵝
* 紅腸
* 滷水墨魚
* 鹹蛋
* 燻蹄
* 海蜇

## 睇埋
* 滷味
* 臘味
* 廣東菜
* 燒嘢食
* 碟頭飯
* 燒味檔

## 註釋
廣府菜

**廣府菜**又叫**廣州菜**，係廣東菜最主要嘅分支，指廣東省城（廣府）同週邊地區嘅地道菜式，特點係口味鮮美清淡，自清代中葉後亦有融合一啲西方煮食文化。廣府菜出名菜式包括各式燒味、點心、老火湯等。

廣府菜底下亦有分支，當中包括順德菜。
芫茜屬

**芫茜屬**（；學名：**）係傘形科下面嘅一個屬，有兩個品種。

植株多數規律係種草本植物，又細樖又青。

## 屬下品種
* 芫茜


類:傘形科
海港

**海港**，又叫**港灣**，係一種畀部份陸地包圍住海面嘅地型，可以用嚟泊船。

## 睇埋
*港口
芫茜

**芫茜**（；學名：**）係傘形科芫茜屬嘅多年生草本植物，喺中東、地中海、印度、拉丁美洲同東南亞煮嘢食時經常用到。

## 名
原本叫「芫荽」，廣東話嘅「荽」字係讀「衰」，覺得唔好意頭，所以廣東話要改名叫「芫茜」。對於讀音，雖然正音係「圓西」，但係大多數嘅人讀「鹽西」或者「然西」，約定俗成。

## 樣
植株高1～6dm，有特殊香氣。梗生葉革質，樣似披針，邊緣有齒，似棱；柄扁而闊。花屬頭狀花序，白或淡綠，葶有梗生葉；每年4月開花。

## 用途
佢啲嫩葉可以做調味劑同當菜食。成樖嘢亦可以做藥，有疏風解熱同健胃嘅功效。因為啲味好強烈，好多人唔鍾意食，不過如果鍾意就會好鍾意，同榴槤嘅情況一樣。

亦有古傳偏方，話佢都可以係變成芫茜水浸浴，針對濕疹好有效。

## 芫茜喺臺灣文化嘅表現
喺台灣，芫茜又叫做香菜。台灣網民對於食物落唔落香菜不時都會有討論，而且有幾兩極嘅反應。喺2021年2月農曆新年除夕，惡搞媒體眼球中央電視台喺YouTube推出除夕節目，搵咗總統蔡英文同埋一啲網絡名人現身，但係蔡英文嘅拜年賀詞竟然係提醒大家食香菜，引起網民討論。視網膜就話蔡英文咁做，民調至少跌25%，仲有網民回應話2024年唔會投畀佢。

歡樂無法黨將反對香菜嘅觀念納入黨綱第二條同第五條之中，原因係因為創辦人之一陳子見本人唔鍾意芫茜，

## 睇埋
*番茜

## 有關嘅書
*《深圳野生植物》 第174页 中国林业出版社 ISBN 7-5038-2677-0

## 參考

類:芫茜屬

類:菜
越

可以係：
*越人
*百越，舊時住喺嶺南地區嘅多個民族
*越國，春秋戰國時期嘅一國
*越南，東南亞一國
*南越國，西漢時嶺南一國
*浙江，同蘇南合稱吳越
*吳越國，五代十國時位於江浙一國
*越戲，浙江地方戲，中國八大戲種之一
*越州，中國古代嘅州，位於而家浙江紹興
*越氏，日本姓
*山口，喺日本又叫做「越」
*越國 (日本)，日本古代一國，後來分成三個令制國
**越前國
**越中國
**越後國
*通假爲粵
組胺酸脫羧酶

**組胺酸脫羧酶**（學名**histidine decarboxylase**，減筆**HDC**）係酶一種，佢夾埋維他命乙，將組胺酸轉成組織胺同二氧化碳。過程如下：

C₆H₉N₃O₂ &rarr; C₅H₉N₃ + CO₂

人嘅遺傳基因當中，收埋咗造組胺酸脫羧酶嘅圖樣。

生理上，組織胺係隻重要嘅胺，神經傳遞（neutrotransmission），胃酸分泌，平滑肌舒張，都係靠佢。要有組織鞍，就要靠左旋組胺酸脫羧酶（ L-histidine decarboxylase），將組鞍酸化成組織鞍。

組織胺亦負責擴大組織通道，畀白血球過去打仗。如果組織胺太多，就會襲擊身體各處發炎，即係敏感症好似哮喘同濕疹。其中一個醫法，就係唔畀組胺酸脫羧酶造咁多組織胺。例如食五羥黃酮嘅嘢，係制呢隻酶。

生嘅魚肉有唔少組胺酸，如果無冰住雪住，佢周圍嘅組胺酸脫羧酶，就發揮功用，將佢哋變成組織鞍。人食咁多組織鞍，就打亂身體反應，就好似過敏症，中晒毒咁。有啲魚肉零舍多組胺酸，唔醃過唔可以做魚生。

## 註

## 參攷

*
*
*
*
*
*
*
*
*
*
*
*
*
*
*
*
*
*
*

## 出面網頁
* Histidine Decarboxylase
行路

**行路**係有腳嘅動物（包括人）郁動嘅方式。當腳踏前一步嗰陣，成個身嘅重心就會向前，重覆呢個動作，就係向前行。行路通常會比較慢，快嘅話就會係走（跑）。
面 (身體)

**面**，又叫**面孔**、**顏面**，係頭嘅前面，額頭到下巴之間嘅地方。面上面有眼、耳、口、鼻呢啲器官，側邊係面珠。
香港幹線編號系統

**香港幹線編號系統**係同香港各條幹線編嘅冧巴，方便市民認別有關幹線。

今時今日嘅香港幹線編號系統已經係第三代。

## 第一代
喺1968年發表嘅《香港長遠道路研究》報告中，刊登咗第一代幹線編號。連接各個策略性發展區嘅主要幹線，用一位數字嘅編號。而連接策略性發展區內地方嘅區域幹線，就用兩位數字嘅編號。

（＊ 條路重喺度，但家下冇幹線編號；＃ 幹線冇起到）

* 1號幹線：香港仔 ↔ 粉嶺 
** 11號幹線＊：觀塘 ↔ 荔枝角 
** 12號幹線＃：旺角 ↔ 昂船洲 
** 14號幹線＊：彩虹 ↔ 蒲崗村 
* 2號幹線：九龍城 ↔ 上水 
** 21號幹線＊：漆咸道南 
** 22號幹線＊：廣東道 
** 23號幹線＊：彌敦道 
* 3號幹線：九龍城 ↔ 鯉魚門 
** 31號幹線＊：馬頭圍道 
* 4號幹線：蝴蝶谷 ↔ 觀塘 
** 41號幹線：觀塘 ↔ 將軍澳 
** 42號幹線＊：彩虹 ↔ 清水灣 
* 5號幹線：葵涌 ↔ 沙田 
* 6號幹線：青山公路葵涌至荃灣段 
* 7號幹線：銅鑼灣 ↔ 香港仔 
** 71號幹線＊：薄扶林道 
* 8號幹線：銅鑼灣 ↔ 柴灣 
** 81號幹線＃：柴灣 ↔ 香港仔 

## 第二代
第二代幹線編號自1974年開始用到2004年1月31號，共有9條已建成嘅幹線同埋2條建議緊嘅幹線。第二代嘅冧巴大致沿用第一代嘅冧巴，主要唔同在於將一啲連接嘅幹線編號合併，例如新嘅2號幹線係由之前嘅2號同3號幹線合併而成，並廢除舊有嘅區域幹線編號。

* 1號幹線：香港仔 ↔ 落馬洲（47.3公里）（頭20.4公里係家下1號幹線，其餘係家下9號幹線火炭至新田段） 
* 2號幹線：牛頭角 ↔ 新田（54.4公里）（頭17.9公里係家下5號幹線，其餘係家下9號幹線柴灣角至新田段） 
* 3號幹線：西營盤 ↔ 凹頭（27.4公里）（家下3號幹線） 
* 4號幹線：葵涌 ↔ 將軍澳（17.6公里）（家下7號幹線） 
* 5號幹線：荃灣 ↔ 沙田（9.5公里）（家下9號幹線城門谷至火炭段） 
* 6號幹線：鰂魚涌 ↔ 馬料水（18.8公里）（家下2號幹線） 
* 7號幹線：銅鑼灣 ↔ 香港仔（13.5公里，堅尼地城至香港仔路段未起好）（家下4號幹線灣仔至堅尼地城段） 
* 8號幹線：銅鑼灣 ↔ 柴灣（8.6公里）（家下4號幹線東區走廊段） 
* 9號幹線：赤鱲角 ↔ 沙田（33.2公里）（家下8號幹線） 
* 10號幹線：西營盤 ↔ 后海灣（計劃緊，29.5公里） 
* 11號幹線：西九龍 ↔ 將軍澳（計劃緊，約14公里）（家下計劃緊嘅6號幹線） 

9號幹線長沙灣至沙田段，以前叫16號幹線。

## 第三代
2003年，香港運輸署發表《香港方向指示標誌綜合檢討研究》報告話，用咗近30年嘅第二代幹線編號系統，只係按道路建成次序而編配，令駕駛者難以分辨，亦令道路編排得好冇系統。所以第三代幹線編號系統正式被編配，令駕駛者能夠更方便使用幹線。呢個系統於自2004年2月1號開始用。

第三代將9條幹線分開3個類別：南北向、東西向及環迴。

* 南北向幹線 
:1、2及3號幹線，編號次序係按所穿過嘅海底隧道嘅啟用先後次序而訂（依次序為：紅隧、東隧、西隧）。 

* 東西向幹線 
:4、5、6（預留）、7、8及10號幹線，係按地理位置由南至北編號。 

* 環迴幹線 
將原有嘅1、2號幹線位於新界嘅部份，加上5號幹線，重組成為一條環迴新界嘅9號幹線。 

第三代幹線編號系統如下：

* 1號幹線：香港仔 ↔ 沙田 
* 2號幹線：鰂魚涌 ↔ 馬料水 
* 3號幹線：西營盤 ↔ 元朗 
* 4號幹線：柴灣 ↔ 堅尼地城（計劃延至香港仔） 
* 5號幹線：牛頭角 ↔ 荃灣 
* 6號幹線：西九龍 ↔ 將軍澳（計劃緊） 
* 7號幹線：葵涌 ↔ 將軍澳 
* 8號幹線：赤鱲角 ↔ 沙田 
* 9號幹線：以城門隧道作起點逆時針環迴新界 
* 10號幹線：深圳蛇口 ↔ 藍地（計劃延至大嶼山）

## 出面網頁
* 運輸署：主要幹線及出口編號系統
動員戡亂

**動員戡亂**，全名**全國總動員戡平叛亂**，係源自中華民國嘅政治詞彙，指喺戰爭或緊急狀況期間，國家政府動用全部資源，以支援國防軍事活動，平息叛亂。

動員戡亂係針對中國共產黨而搞出嚟。1947年7月，國共內戰爆發後，中華民國政府因而下令動員戡亂。國民大會喺唔更改《憲法》條文之下，制定《動員戡亂時期臨時條款》，具有高過《憲法》嘅位階。

1991年（民國80年）4月22號，第一屆國民大會第二次臨時會三讀通過廢除《動員戡亂時期臨時條款》，咨請總統明令廢止。4月30號，總統李登輝依據《動員勘亂時期臨時條款》第十項嘅規定，宣告動員勘亂時期喺5月1號終止。5月1號，總統令公布廢除《動員戡亂時期臨時條款》。

## 睇埋
* 中華民國史
* 一中各表
* 臺灣問題
小熊維尼歷險記

《**小熊維尼歷險記**》（）係一部由和路迪士尼喺1977年製作及發行嘅動畫戲電影。套戲最早喺1977年3月11號上畫。佢係迪士尼第22部經典動畫長片。

套片嘅DVD分別由中錄德加拉同埋博偉喺中國大陸同台灣發行。VCD由中錄德加拉喺中國大陸發行。90年代時每逢星期六上晝喺香港無綫電視台迪士尼世界內播放。

## 出面網頁
* 電影官方網站 
*
痕

**痕**，又叫**痕癢**，係身體一種反應，令到皮膚某個部位唔多舒服，搲吓佢就會無事。痕嘅原因通常係受到因為受到其他外來嘅嘢刺激、熱、皮膚敏感或者皮膚病。
幹線

**幹線**係運輸交通嘅要道。佢可以係火車路，或者馬路。人將啲路，當係樹來睇，主要嘅叫幹線，好似樹幹咁，次要嘅分支，好似樹枝咁，叫支線。

幹線通常係用來貫通，兩個或者幾個人口密集地，等車可以行得快啲，人或貨可運得快啲。而其他無咁多人嘅地方，就用幹線分出去嘅支線負責。馬路來講，可以係公路，高速公路，或者快速公路。火車可以係高速鐵路咁。呢個視乎時代同科技而定。

未有幹線個名之前，古人都會開馳道，畀馬快得快啲，可以話係古代幹綫。

家下唔少地方，都會同幹綫編號，叫公路編號。至於點編法，就因地制宜，各有各法。
手

**手**（）係動物前肢一種，有手指，可以用架生。只有少數動物有手，最多係靈長類動物，好像人。手之所以用架生，全靠佢有功能兩種，一種叫大肌肉運動，好像能捉實石頭，另一種係小肌肉運動，例如執石仔。手，尤其係手指，比起其他皮膚，有更多神經用感覺。左右手由相反方向嘅腦控制，即係左腦控右手，右腦控左手，呢方面同身其他部份一樣。所以偏好點用左手定右手，查實係暗中反映左右腦思維。

一隻手有兩面，見骨嗰面叫手背，厚肉嗰面手心、手板或者手掌。
Hand

**hand**喺英文係「手」噉解。·重可以係：

*Hand (樂隊)：英國嘅樂隊 
*H.A.N.D.：日本嘅樂隊
*h.a.n.d.：日本嘅企業
淡水

**淡水**（英文fresh water或者技術寫做freshwater）係鹽份少嘅水，相對於鹹水同鹹淡水而言。多數湖水、江水、河水、溪水、泉水、雨水，都係淡水。淡水入口淡而無味。
鹹水

**鹹水**（）係指含鹽量大嘅水，相對於淡水同鹹淡水，佔咗**海水**嘅絕大部份。因為鹹水鹽多，入口極鹹，所以就有咗個噉嘅名。喺科學上，鹹水定義係鹽嘅濃度高過 3.5% 嘅水－每 1 公升嘅鹹水就有超過 35 克咁多嘅鹽喺裏面，而淡水定義係「鹽濃度少過 0.5% 嘅水」。

鹹水草係一種繩，係鹹水植物，用嚟包鹹肉粽。

## 其它意思
* 鹹水係出去外國，有話「浸鹹水」。
## 睇埋
*海
*鹹水魚
*海洋生物
*海水化淡

## 攷
鹹淡水

**鹹淡水**係帶鹽份嘅水，鹽份介乎鹹水同淡水之間，所以帶啲鹹味，叫做唔鹹唔淡。鹹淡水多數喺淡水流入海嘅地方，呢度嘅鹹水畀淡水溝淡。
夏佳理

**夏佳理**，CVO（**Ronald Arculli**，），人稱「夏叔」，係香港律師同政治人物。做過香港行政會議非官守議員兼召集人、香港立法局同香港立法會議員，同香港交易所主席，同時亦係富衛集團第一任董事會主席。

## 積極支持賽馬運動
早喺1970年代初期，夏佳理已經喺香港賽馬會做馬主，最初嘅名下馬多數同張奧偉一齊擁有（「財」字輩、「河」字輩），當中以香港三冠馬王翠河最為出名，九七回歸之後，夏佳理名下馬唔只以個人名義擁有，重同老婆夏安麗一齊擁有（「紅運」系）。

## 個人榮譽
### 勳銜
* 太平紳士（1983年）
* 金紫荊星章（2001年）
* 大紫荊勳章（2010年）

### 榮譽博士
* 香港城市大學榮譽社會科學博士（2005年）
* 香港科技大學法學榮譽博士（2010年）

## 公職
*香港賽馬會主席（2002年至2006年）
*香港再出發大聯盟發起人
## 攷

## 出面網頁

* 
* 行政會議：夏佳理議員 
* 立法會議員--夏佳理議員,JP 

類:香港大律師‎
類:香港律師‎
類:前香港自由黨員
類:聖若瑟書院舊生‏‎
類:香港天主教徒

類:香港科技大學榮譽博士
類:香港城市大學榮譽博士
律師

**律師**係指受當事人或者法院委託，根據法律幫當事人搞訴訟，出庭辯護，同處理法律事務嘅專業人員。
梁振英

**梁振英**（）（；）係香港親中派政治人，花名「**689**」，現任港區全國政協人大代表全國委員會委員副主席，曾經做過第四屆行政長官。

梁振英鄉下係山東威海，喺香港出世同長大。1997年起做香港行政會議非官守召集人，2011年9月辭職，「備選」2012年，去到2017年特首。

## 政治經歷
佢喺2012年2月正式參選2012年香港特別行政區行政長官選舉，並喺選舉中以689票當選。因為噉，反對佢嘅人（包括壹傳媒旗下刊物、民主派政治人，尤其係黃毓民）就叫佢做「689」，諷刺佢以呢個得票就做到特首。更有甚者，梁振英管治班子嘅共產黨色彩濃厚，故有「港共政權」嘅謔稱。

2012年6月，香港《明報》將梁振英山頂裕熙園屋企僭建呢個消息報咗出來，之後有香港報紙順住個勢叫渠落台，之後，民主派喺2012至2016年嘅七一遊行，都有繼續叫渠落台。

2013年1月1號，有民主派人士發起反梁振英遊行。另外又有「支持梁振英」嘅團體反擊。2014年，梁振英管治班子交咗政改報告畀全國人大常委會，建議啟動政改五部曲程序，到2017年普選香港特首。不過，民主派狠批梁振英偽造主流民意，製造「鳥籠」選舉，搞到和平佔中喺當年嘅9月28號發生，而政改方案亦喺2015年俾立法會否決。

另外，2014年10月，有報導指時任梁振英曾經喺2011年同澳洲企業UGL就該公司收購戴德梁行簽訂「不競爭、不挖角」離職協議。坊間質疑梁振英涉及利益衝突，但由於執法部門遲遲未有起訴梁振英，民主黨多名成員去到2018年發起天下為公行動，以眾籌形成籌集資金以作進一步行動，而由於梁振英恐嚇民主黨有關成員，令天下為公同時得到唔少支持。

到2016年12月9號，梁振英因為屋企人理由後，公佈話唔會尋求競逐爭取連任，並只係做咗一任嘅呢個特首，宣佈唔會同唔再參加第五任（即參加下屆）2017年香港特區行政長官選舉，佢係行政長官任期至明年6月30號完結，亦成為嘅香港回歸祖國後第三位以來首個不尋求同埋未有連任香港特區行政長官特首之職務。

到2017年3月13號，選做全國政協副主席，做國家領導人。梁振英做特首直到2017年6月30號，但完成5年任期。

梁振英嘅而家係港區全國人大代表、政協委員兼常務委員會同埋副主席成員。2025年4月8號，梁振英個女梁齊昕，喺筲箕灣一間屋猝死，終年三十三歲。 佢引述法醫話個女嘅死冇可疑。

## 個人榮譽
### 獎
* 香港十大傑出青年（1988年）
* 傑出理大校友（1997年）

### 勳銜
* 太平紳士（1997年）
* 金紫荊星章（1999年）
* 大紫荊勳章（2011年）

### 榮譽博士
* 榮譽工商管理博士（1997年）
* 香港理工大學榮譽工商管理博士（1998年）
* 嶺南大學榮譽社會科學博士（2009年）
* 山東大學名譽博士（2011年）

## 屋企
梁振英老婆係唐青儀，佢哋有一仔（梁傳昕）兩女（梁齊昕、梁頌昕）。佢一家五口個英文名簡寫全部都叫「CY」。

*老頭梁忠恩係山東差，守過港督府門口
*老母江秀枝
*家姐梁桂香
*姐夫隋鴻發

## 碎料
### 港獨之父、獨港之父
自1997年香港主權移交末有過社會爭議奇觀，梁振英做特首任內形成激進親共派同香港獨立運動。

2012年12月18號，張曉明出任香港中聯辦主任冇耐就公開話「西環不治港，但是西環要盡責（中聯辦唔治港，但係要『盡責』）」。張曉明成日高調就香港敏感議題發言，引起關注。佢任內就出現被指係中聯辦培植新興激進親中派同立場支持梁振英組織，有關組織又統稱「西環契仔契女」，用文革式手段攻擊民主派同異見人士。此外，張曉明任期同梁振英擔任香港特首任期幾乎完全重疊，且任內一直認同梁振英表現。

全國人大常委范徐麗泰公開指出，梁振英派別激起香港獨立運動，香港政府同社會受到中國共產黨「國家機器」左右。而梁振英本人同主要媒體亦似乎熱衷「宣傳梁振英提及港獨」新聞，梁振英任行政長官後，試圖強迫中立一方表態；多年來至今，甚至佢下台返大陸重要成日借題講港獨，從而得到香港媒體關注佢而家做咩鬼。好多媒體稱梁振英做「港獨之父」大灣區爭議上，梁振英又發表大灣區人偉論，報紙佬又給多個名佢，叫「獨港之父」有關「梁振英同港獨關係」搞到佢下一屆特首林鄭月娥都要提起：「梁振英非提及港獨主張第一人」

### 關鍵詞「比梁振英更無恥的人」
有網民喺雅虎上高搜查「比梁振英更無恥的人」，最後雅虎嘅搜尋結果揾到本版。日後好多人都用呢單嘢嚟歌頌粵文維基百科嘅偉大。及後又有網民揾「比李柱銘更無恥的人」、「比黎智英更無恥的人」、「比陳日君更無恥的人」，統統出啲牛頭唔搭馬嘴嘅搜尋結果。

### 干預新聞自由
2014年，《蘋果日報》指梁振英曾經親自或者透過梁粉，向多個界別嘅廣告客戶明示暗示，唔應該喺《蘋果》落廣告，不過行政長官辦公室回覆否認有咁嘅事。而喺2025年《蘋果》老闆黎智英被判刑之後，時任全國政協副主席嘅梁振英就喺社交媒體發文自爆，喺做特首期間，曾主動約見《蘋果日報》嘅大廣告客戶（包括大銀行同大集團），「將《蘋果日報》的全版和半版廣告壓縮到接近零」。

## 部分公職
* 第十四屆全國政協香港委員(特邀香港人士)
## 選舉經歷
2006年，佢喺選舉委員會界別分組選舉自動當選成為選委（中國人民政治協商會議）。

喺2021年9月，佢成為香港特别行政區選舉委員會委員(港區全國政協委員)。2022年，佢喺李家超無提政綱嘅情況下，有份提名李家超參與2022年香港行政長官選舉。

## 睇埋

* 一男子因素

## 參考


類:祖籍山東

類:嶺南大學 (香港) 榮譽博士
類:香港理工大學榮譽博士
漢口

**漢口**（英文Hankow；普通話拼音Hankau）係中國一城，亦係一埠。佢同漢陽、武昌，隔岸三城，併合爲武漢一大城，是爲湖北省城。漢口喺漢水出口，注入長江，由大明時開始起家，好快變成水上交通輸紐。

漢口因爲够大，要劃開晒，家下無一個行政分區叫漢口。
鹹味

**鹹味**（），減筆**咸味**，係人類味覺可以感受得到嘅一種味道，傾向會為人帶嚟快感。人同好多其他動物嘅脷上面有味蕾，味蕾接觸到食鹽—主要化學成份係氯化鈉（）—嗰陣隻動物就會感知到鹹味。

## 語文相關
喺廿一世紀初嘅中文當中，**鹹**呢隻漢字好多時會減筆寫做**咸**，噉做只不過係為咗方便速寫，**咸**呢隻字本身係解**全部，通通，所有**噉嘅意思，例如**老少咸宜**噉。

廿一世紀初嘅粵語入邊有**鹹濕**（）呢隻形容詞，形容一樣嘢有色情成份。呢隻形容詞好多時都會簡化做**鹹**，例句：
:「佢喺度睇埋晒啲鹹濕書。」
:「佢喺度睇埋晒啲鹹書。」
兩句意思上一樣。
**Info**：鹽味？鹹味？
有好多語言會將**鹽**同**鹹味**分做兩隻唔同嘅字詞，例如
:

又有好多語言會將鹹呢種味道稱為**鹽味**：例如日本話就係叫呢種味道做  嘅，當中  用平假名寫係而用漢字寫就係**塩**—正正就係日本話**鹽**噉解，所以  字面解就係**鹽味**；而鹹味喺英文入邊就係叫  嘅—呢隻形容詞由 （**鹽**噉解）同  呢段詞尾組成，成隻字就噉字面解係**似鹽嘅**噉嘅意思。


## 鹹味物質

鹹味物質當中最出名嘅要數食鹽。食鹽主要嘅成份係氯化鈉（）。

## 健康考量

## 文獻

## 睇埋
*快感
*豉油
*鹹水

## 註解

類:味
鱭魚

**鱭魚**（學名**Mugilidae**），又叫**鯔魚**，係魚一類，屬輻鳍魚綱卵附系，佢查實有好多品種。
印度支那時間

**印度支那時間**（**I**ndo**c**hina **T**ime-**ICT**），或者叫**印度中國時間/中南半島時間**，係中南半島同印尼西部嘅時間標準。全年比國際協調時間快7個鐘，即係UTC+7。如果協調時間係凌晨零時嘅話，印度支那時間係上晝7點。

印尼西部同星加坡以南嘅民丹島同埋巴淡、越南、泰國、柬埔寨同埋老撾都係用呢個時區。

星加坡喺1905年採用印度支那時間，但係而家嘅星加坡時間係比印度支那時間快一個鐘，即係UTC+8， 比以前遲一小時。
香港特別行政區政務司司長

**[[香港特別行政區]]政務司司長**（）係香港特別行政區政府地位僅次於行政長官排名第一嘅主要官員，佢嘅支援部門係政務司司長辦公室。司長由行政長官提名，報畀國務院（中央人民政府）任命。

## 職責
### 政務司司長
自2002年7月1號實施主要官員問責制之後，政務司司長同財政司司長、律政司司長同埋各政策局局長，同屬政府最高層嘅官員，向行政長官負責。政務司司長係行政會議嘅成員，亦係可以臨時代理行政長官職務嘅三位司長當中最高級嘅一位。

政務司司長協助行政長官，督導佢所指定嘅決策局嘅工作，並喺確保政策制訂同實施嘅協調上擔任重要角色。喺涉及多個決策局嘅事務當中，呢個角色特別重要。政務司司長更主理行政長官嘅政策議程中指定優先處理項目，加強同立法會緊密而有效嘅工作關係，並定出政府立法議程嘅時間表。政務司司長亦執行法例賦予佢嘅法定職能，包括處理上訴同埋關於某啲公共機構的運作等。

### 政務司副司長
政務司副司長協助政務司司長督導轄下嘅九個決策局，協調跨決策局同部門制訂同推行政策。按照行政長官或政務司司長嘅指示，統籌、協調或處理指定嘅政策範疇同特定項目。政務司副司長係行政會議成員，聯繫立法會同其他持份者聽取意見，同埋向佢哋、公眾同傳媒解釋政策。

政務司副司長行使行政長官或政務司司長授予或法例賦予政務司副司長嘅相關法定權力。

喺政務司司長喺外訪或休假缺勤期間，政務司副司長代理佢嘅職務。

## 歷任政務司司長
* 陳方安生（1997年7月1號—2001年4月30號）
* 曾蔭權（2001年5月1號—2005年5月25號）
* 許仕仁（2005年6月30號—2007年6月30號）
* 唐英年（2007年7月1號—2011年9月30號）
* 林瑞麟（2011年9月30號—2012年6月30號）
* 林鄭月娥（2012年7月1號—2017年1月16號）
* 張建宗（2017年1月16號—2021年6月25號）
*李家超（2021年6月25號—2022年4月7號）
*懸空（2022年4月7號—2022年6月30號）
*陳國基（2022年7月1號—2025年中旬）

## 歷任政務司副司長
*卓永興（2022年7月1號—）
*楊潤雄

## 福利同待遇
* 會獲編配政務司司長官邸，位於香港島白加道15號。
* 坐駕專用車牌**CS**，英文**Chief Secretary**嘅簡寫。
* 月薪約為37萬港元

## 註

## 出面網頁
* 香港特別行政區政府 - 政務司司長

## 參考
UTC+7

**UTC+7**時區包含以下區域： 

時區名**ICT**（**[[印度支那時間]]**）

## 印度支那時間
* 
* 
*    
* 

## 作為標準時間（北半球冬天）
*  
** 克拉斯諾亞爾斯克時間（Krasnoyarsk Time）
* （西部） 
** 中加里曼丹省、爪哇、蘇門答臘、西加里曼丹省

## 作為夏令時間（北半球夏天）
* 
**  鄂木斯克時間（Omsk Time）

## 聖誕島時間
* 
** 聖誕島

## 其他國家
*  （最西部）
** 科布多省、烏布蘇省、巴彥烏列蓋省

## 同協調世界時鐘數比較
補服

**補服**（英文Mandarin square、rank badge、badge of rank）又叫**胸背**、**花樣**或者**補**，係官服裝飾，見於中國嘅大元、大明、大清、以及大朝鮮國、以及安南黎朝到阮朝、琉球國。

補服係方形，有唔同圖案，釘喺官服之上，喺胸前、背後各有一塊。初頭只係裝飾，後尾官階高低，就有唔同圖案，文官武將又各有不同。大清官服，文官用飛禽，武將用猛獸。

## 史
《舊唐書》下《輿服志》有講武曌官服繡禽獸，不過未必與後來胸背補服有關。

大元時，官服有胸背，方形。出土文物所示，佢嘅圖案係花卉，唔似同官階有關。

### 大明
大明正式將胸背定制，唔同品位唔同禽獸。《明會典》所載，開國皇帝朱元章在位期間，洪武廿四年，即係1391年，除皇親有龍袍之外，就定明公候用麒麟、白澤，而文官用禽，武官用獸。當時除咗叫胸背，亦都叫**花樣**。當時胸背有四十厘米，方中帶梯，上窄下闊。

明景泰五年，1454年，屬國朝鮮嘅端宗二年，都跟用胸背。

### 大清

大清將胸背釘喺外掛，因爲前面對開，咁胸一塊就要對開，背就一塊過，亦改成方補，所以叫補服。大清補服細啲，約莫只有三十厘米，成方形，細過大明胸背。

大清補服圖案，同大明有啲唔同。而且，跟時代咁變。

## 圖案

明清兩代官品圖案如下：


File:rankbadge.jpg|三品文官補服（19世紀末20世紀初）
File:Rankbadge2.JPG|五品武將緙絲，約1860年
File:Chinese painting Ancestors gallery 19th century.jpg|明代服飾


類:衫
類:官
類:大元
類:大明
類:大清
類:大朝鮮國
類:越南史
類:琉球國
星加坡標準時間

（**SGT**）係星加坡所採用嘅時間標準。星加坡標準時間全年比協調世界時快8個鐘，即係同位於UTC+8嘅馬來西亞、菲律賓、汶萊同埋中國標準時間嘅北京時間、香港時間、澳門標準時間同台北時間相同。

## 歷史
星加坡嘅地理位置座落於印度支那時間（UTC+7）嘅時區之上，喺1905年5月31號起正式使用UTC+7作為星加坡時間。之前，星加坡嘅時間係UTC+6:55:25。喺星加坡日治時期，星加坡名義上全年採用夏令時間，實際上係要令星加坡時間同東京時間一致，即UTC+9。戰後嘅夏令時間，都有用過UTC+7:20及UTC+7:30。

1981年，由於鄰近嘅馬來西亞將馬來西亞標準時間由UTC+7:30轉為UTC+8，星加坡亦喺1982年1月1號跟馬來西亞改用UTC+8到而家。

## 參考
三菱Fuso Aero Midi

**三菱Fuso Aero Midi**係三菱Fuso出嘅一個中型巴士系列，出過Aero Midi MK、Aero Midi MJ、Aero Midi MM同埋Aero Midi ME四款。

## 前史–三菱MK、三菱MM
三菱MK系列早喺1974年面世，佢係用無大樑式設計嘅後置引擎中型巴士。最初期嘅MK103、MK115係同上一代嘅三菱B622、B623中型巴士一齊出，到咗1979年，三菱將MK系列分開做城市巴士同埋觀光/私家巴士兩種（車身設計有唔同），並推出MK102、MK116，而MK115亦只係得番觀光/私家巴士版本，同年MK系列正式取代B622、B623嘅地位。MK系列喺1983年出現氣墊懸掛版本MK515（只限觀光/私家巴士）同埋MK516。另外喺1985年，三菱推出7米長、橫置引擎嘅MK126F。

而三菱MM系列同樣喺1974年面世，佢係用無大樑式設計嘅後置引擎大型客車，但長度縮短至中型巴士大細同埋用中型巴士引擎。三菱MM一開始就有氣墊懸掛版本，最初期嘅型號有MM104同埋MM504，1976年改出MM115同埋MM515，再喺1980年改出MM116同埋MM516。

## 生產史
1988年，三菱大改MK同埋MM系列嘅車身設計，並且將佢哋列入新嘅Aero Midi系列，至於7米版嘅MK就被分拆成Aero Midi MJ系列。

1993年，三菱推出新一代Aero Midi系列，而三菱MM系列改款之後改為列入Aero Star同埋Aero Bus系列之內。

初時嘅Aero Midi多數都係喺門位有兩級樓梯，由1990年代初開始，三菱出埋門位得一級樓梯嘅Aero Midi。2000年開始，三菱推出Aero Midi低地台巴士，初頭係由MJ系列改良而成，2002年開始出現Aero Midi MK同埋新嘅Aero Midi ME低地台巴士。

踏入2000年代中，因為三菱Fuso隱瞞產品質量問題影響Aero Midi銷量，再加上三菱Fuso同埋Nissan Diesel喺2006年達成OEM供應協議，由Nissan Diesel出中型巴士畀三菱Fuso賣，最後Aero Midi系列喺2007年8月全線停產。而三菱Fuso喺2008至2010年出嘅Aero Midi-S（三菱ふそう・エアロミディ-S）中型巴士，其實係以三菱Fuso名義賣嘅Nissan Diesel Spacerunner JP同埋Nissan Diesel Spacerunner RM。

2010年10月，三菱Fuso同埋UD Trucks（前Nissan Diesel）合併巴士生產嘅計畫宣佈玩完，而落實咗四年嘅OEM供應協議亦都冇埋，隨後三菱Fuso決定自己出番中型巴士。2011年12月至2017年期間，三菱Fuso又出返Aero Midi MK低地台巴士。

## 型號一覽

## 出面網頁
* 官方產品介紹－Aero Midi（2011年）
* 官方產品介紹－Aero Midi（2012年）
三菱Fuso Aero Star

**三菱Fuso Aero Star**係三菱Fuso出嘅一個大型單層城市巴士系列，用無大樑式設計同埋配後置引擎，出過Aero Star MP同埋Aero Star MM兩款。

## 前史–三菱MP
三菱MP系列早喺1976年面世，一開始就有氣墊懸掛版本。最初期嘅型號有MP107、MP117同埋MP517，到咗1980年，三菱出MP118同埋MP518以取代MP117同埋MP517。

另外喺1982年，三菱試過出橫置引擎嘅MP128。

## 生產史
1984年，三菱推出第二代MP系列，並將佢稱為Aero Star。初時嘅Aero Star多數都係喺門位有兩級樓梯，由1984年開始嗰十年，三菱曾經試整Aero Star嘅低地台版；另外三菱曾經喺1990年代初、中期出過門位得一級樓梯嘅Aero Star。

1993年，三菱推出新一代MM並將佢嘅城市巴士、私家巴士版本列入Aero Star系列之內。同年三菱發佈配蓄壓式混能車系統MBECS（Motor vehicle Brake Energy Conservation System）嘅Aero Star MP。

1996年，三菱推出第二代Aero Star，而且一開始就可以揀門位有一級（只限MP）或者兩級樓梯，1997年開始有大量生產嘅Aero Star MP低地台巴士。到咗2000年，三菱發佈新一代Aero Star MP混能車，採用電動摩打，以取代以往沿用嘅MBECS系統，呢種混能車喺2004年開始大量生產。2004年，Aero Star MM停產，令Aero Star系列得番Aero Star MP一款。

2007年起Nissan Diesel同埋三菱Fuso之間嘅OEM供應協議生效，用柴油引擎嘅Aero Star MP低地台巴士就冇再出（2009年開始出返），而Aero Star MP非混能巴士亦因此改配Nissan Diesel引擎；亦由同一年開始，有Aero Star MP係以Nissan Diesel Spacerunner A名義賣。去到2010年，Aero Star MP非混能巴士又用番三菱引擎。

2007年至2010年，三菱Fuso亦有出一隻叫Aero Star-S（三菱ふそう・エアロスター-S）嘅大型單層巴士，不過佢係以三菱Fuso名義賣嘅Nissan Diesel Spacerunner RA。

2013年開始，Aero Star MP又再出口去外國，而個名亦特別改叫**MP300**。

## 型號一覽

## 出面網頁
*官方產品介紹－Aero Star
*官方產品介紹－Aero Star Eco Hybrid
蓆

**蓆**（）係大張織物，用草織成嘅墊，所以又叫**草蓆**（）。佢主係係舖地，墊住唻坐，墊住唻睏。因爲佢夠通氣，亦都用來冚死人，同埋冚棚頂。

因爲佢硬得唻又卷得到，所以收起通常一卷卷咁。有啲唔係草織，性質類似嘅代替品，都叫蓆。好似竹蓆、籐蓆咁。

## 睇埋
*沙灘蓆
*地蓆


類:架生
馬來西亞標準時間

**馬來西亞標準時間**（**M**ala**y**sian **T**ime，**MYT**）係馬來西亞採用嘅標準時間，比世界協調時間快8個鐘，亦即係位於UTC+8時區嘅國家及鄰國嘅新加坡標準時間相同。

馬來亞半島係喺1880年初採用嘅平均時間係 GMT+6:46:48，至此之後同新加坡相同嘅 GMT+6:55:25。喺二次大戰期間曾經採用全天候嘅夏令時間；至1963年馬來西亞成立之間，馬來亞半島採用嘅時間係UTC+7:30，被稱為**英屬馬來亞標準時間**。

喺1981年12月31號23:29:59，馬來西亞首相馬哈迪宣布將馬來亞半島時間校快30分鐘同東馬時間相同，同東馬及香港一齊跨越1982年。而新加坡政府亦隨之更改，一直沿用至今。

## 西馬時間

## 東馬時間
北婆羅洲同沙撈越最初採用嘅平均時間係GMT+7:21:20，直到1926年更改為+7:30 GMT。喺1933年，西馬調整時間為GMT+7:20 GMT，東馬調整為UTC+8，並喺9月14號至12月14號之間實行20分鐘嘅夏令時間。喺日治時期，東馬採用UTC+9，實際上令東馬時間同日本時間一樣，直到1945年至改番+8:00 GMT，但唔再實施夏令時間。

## 出面網頁
* 馬來西亞標準時間
* 馬來西亞時區
經紀

**經紀**（broker）係生意之中，買家同賣家嘅中間人，代雙方買賣。經紀喺買賣之中，係買家，又係賣家。經紀同生意代理人（agent）有啲唔同，生意代理人只代表一方做嘢，代客出面同其他人做生意。有啲公司專門做經紀，叫經紀行。

有啲人同經紀行打工，做買賣，平常都會叫佢哋做經紀。但嚴格來講，呢啲人唔係經紀，佢做嗰間公司先至做經紀，係間公司去一買一賣。
法老王

**法老王**（，科普特文：ⲡⲣ̅ⲣⲟ）係古埃及嘅皇帝，代表日神。死後會被做成木乃伊。
生意代理人

**生意代理人**（agent），又叫**代理**，或者**代辦人**，係生意之中，代人客出頭，同其他人傾生意。
Agent

**agent**係拉丁字母一串，可以指：

*代理人，法律上代表打理事務嘅人
**生意代理人
*特務
*間諜
*化學反應劑
菲律賓標準時間

**菲律賓標準時間**（**Philippines Time**，PHT），簡稱**菲律賓時間**，係菲律賓共和國用嘅時區。菲律賓標準時間係通過巴塔斯眾議院大樓設立營商聯絡小組。 8，法律界定嘅度量體系，係12月2日批准，1978年起開始實行夏令時間。

地理上，菲律賓係位於116 ° 40'和126 ° 34'以東本初子午線，因此菲律賓標準時間係比國際協調時快八個鐘（UTC+8）。菲律賓標準時間係由菲律賓大氣地球物理和天文服務局，或帕加薩。

1990年代，由於菲律賓成日停電，所以實行夏令時間。作為菲律賓電力供應同輸送系統恢復，1990年夏令時間結束後，菲律賓再冇實行夏令時間。
刻木字人

**刻木字人**（英文block cutter；德文Formschneider）係專門刻印嘢木版嘅人，呢行差唔多絕跡。除咗刻字，亦會刻畫。因爲有木版印刷，印書比手抄易得多，自始可以大量印書，廣爲散佈。
日本標準時間

**日本標準時間**（；，縮寫：**JST**），或者叫**日本時間**、**東京標準時間**，係日本全國所採用嘅時間，比世界協調時間快九個鐘（UTC+9），由獨立行政法人情報通信研究機構管理。日本目前冇實施夏令時間。

## 東京標準時間
東京嘅當地時間原本係UTC+9:18:59。直至1887年12月31號將東京時間校慢18分59秒改爲UTC+9（日本標準時間）。到咗1895年12月31號，日本標準時區轉為日本中央標準時間至1938年。

2013年5月22號，東京知事猪瀬直樹喺產業競爭力會議上提出將東京標準時間提前2個鐘（改為UTC+11）嘅提案，目的係加快東京金融市場嘅啟動，提高東京市場嘅競爭力。政府決定討論呢個建議。但係，之后嘅十年以上，都無具體討論過呢個提案。

## 日本東京夏令時間
1938年東京時間再轉返日本標準時間直至1947年。由1948年至1951年，東京實施夏令時間，到咗1952年再冇實施夏令時間。

## 沿革

日本標準時間係喺1886年7月13號公佈嘅明治19年勅令第51號《本初子午線經度計算法及標準時之件中制定》。1888年1月1號起，將東經135度嘅時間確定為日本標準時間，以東經135度線為日本標準時子午線。

1895年12月28號公佈（明治天皇簽署日期為1895年12月27號）、1896年1月1號施行嘅明治28年勅令第167號《標準時關聯文件》又制定咗「**西部標準時**」，將東經120度（UTC+8）嘅時間訂為西部標準時，比八重山群島、宮古群島同埋日本殖民統治下嘅台灣、澎湖群島用；東經135度嘅時間改稱「**中央標準時**」。西部標準時同中央標準時之間有1個鐘時差。

1937年9月25號公布、1937年10月1號施行嘅昭和12年勅令第529號《明治28年勅令第167號標準時關聯文件修正案》刪除《標準時關聯文件》第2條，唔要西部標準時，中央標準時改為日本標準時間。

## 參考資料
羊城賀歲萬家歡

《**羊城賀歲萬家歡**》（）係香港同廣州電視節目一個，屬大型綜藝節目，節目係香港電視廣播有限公司同廣東電視台合作。第一次喺1979年1月28號，農曆新年期間搞。呢次係香港嘅電視臺，第一次喺中國大陸嘅直播節目，係創中港傳媒合作先河。其後喺1989年同2009年都搞過同類節目。

## 羊城賀歲萬家歡
1979年1月28號農曆新年，由電視廣播有限公司同廣東電視台喺廣州中山紀念堂、廣州烈士陵園、越秀公園一齊搞。當時係中國開放改革無耐。

## 羊城賀歲萬家歡十週年慶典
十年後，1989年2月7號農曆新年，電視廣播有限公司再次同廣東電視台合作，喺廣州天河體育中心同白天鵝賓館舉行同直播《羊城賀歲萬家歡十週年慶典》，香港司儀包括有盧大偉、李美鳳、陳秀珠、沈殿霞、鍾保羅、譚炳文、李香琴，而廣東電視台亦派出前亞視前藝員黃麗梅與譚國治、王怡斐及鍾新寧。

演出歌手同藝員：梅艷芳、陳百強、鄺美雲、肥媽、陳慧嫻、羅嘉良、郭晉安、呂良偉、任達華、林穎嫺、黎美嫻、吳麗珠、甘國衛、顏國樑、劉嘉玲、周海媚、鄧萃雯、梁朝偉、廖啓智、吳君如、江欣燕、胡楓、李麗蕊、董嵐等等。

## 羊城賀歲萬家歡三十週年
為紀念第一屆《羊城賀歲萬家歡》問世三十週年，2009年1月25號農曆新年，廣東電視台同香港無綫電視合作直播第三屆《羊城賀歲萬家歡》，粵港兩地藝人「傾巢出動」，兩地觀眾奉上粵港味十足嘅「南派春晚」。呢次晚會星光焰焰，而節目喺省港兩地名勝同鬧市錄製，包括廣州嘅五羊雕像、天河城、白雲山、珠江邊、中山紀念堂，同埋香港維園花市同商場荃新天地。由除夕7點至1月26號（大年初一）零晨十二點半，分別喺廣東電視台嘅珠江頻道同香港無綫電視嘅翡翠台、高清翡翠台播出。

*廣東電視台：於珠江頻道播放廣州當地嘅文藝表演。
*無綫電視：兩個頻道首先播放香港方面嘅節目，新年倒數（即零點）方播放廣州方面嘅表演。

**香港司儀**：汪明荃、夏雨、鄧梓峰、陳芷菁。喺香港荃新天地司儀有馬蹄露、梅小惠、安德尊

**廣東司儀**：任永全、伍燕、宋嘉其、甄妮

**香港藝人**：葉翠翠、胡楓、孫耀威、張敬軒、黃宗澤、黎諾懿、蕭正楠、洪天明、黃長興、陳法拉、湯盈盈、楊秀惠、王君馨、朱咪咪、高鈞賢、米雪、羅家英

**廣東藝人**：黃俊英、盧海潮、何寶文、廖百威、東山少爺、胡佳
澳門標準時間

**澳門標準時間**（**MOT**），或者叫**澳門時間**，係澳門採用嘅時間標準，並由澳門地球物理暨氣象局負責管理。澳門標準時間全年比協調世界時快八個鐘，即係位於UTC+8時區。

## 出面網頁
*澳門標準時間 - 地球物理暨氣象局
阿士匹靈

**阿士匹靈**（英文：**Aspirin**），學名**2-乙醯氧基苯甲酸**，係種西藥，由德國化學家霍夫曼響20世紀頭發明。阿士匹靈主要用嚟當止痛藥用，對付感冒、發燒、頭痛、牙痛、關節痛、風濕痛都得。
廣福橋

**廣福橋**（）係香港一橋，喺大埔兩墟之間，橫越林村河，駁住南北兩岸嘅廣福道。廣福橋重建過幾次。

## 史
廣福橋自一八九六年，總共起過四次。

### 第一橋

大埔墟（今日叫大埔舊墟）原本設喺林村河口以北，大埔海邊，係大埔頭鄧氏所控制。大埔七約因爲唔妥佢大埔墟唔公道，另設墟市。大清光緒十八年，即係一八九二年，大埔七約喺大埔墟西南，林村河口南邊，大埔海附近，開太和市，中間開富善街，是爲新嘅大埔墟。七約之中，泰亨約喺河北，村民南行過河趁墟，要畀二文錢坐橫水渡，極之唔方便。泰亨約文氏文湛泉，就提議喺太和市側邊，起橋搭通兩岸。光緒廿二年，歲次丙申，即係一八九六年，仲夏月，條橋就起好，叫廣福橋。廣福橋係條石橋，橋躉係石砌嘅，而橋面係石板，長方形一塊塊咁鋪成。爲咗隆重其事，喺太和市嘅廟，文武二帝廟中立碑兩塊，名爲《建造廣福橋芳名開列》。有橋之後，就打通大埔南北，太和市慢慢過大埔墟頭，越來越旺。

### 第二橋
一八九八年，英國同大清簽《展拓香港界址專條》，由大清手上租到新界。無耐，英國入主新界，以大埔做治所。爲咗容易控制，英軍就修橋築路，貫通各處，以便行車。廣福橋喺正大埔道上，橋亦轉成行車橋，闊到過得一部大車，而兩邊有鐵欄。到咗一九四一年十二月，日軍攻入香港，十二月九號，日軍過廣福橋，英軍撤離大埔，退守醉酒灣防綫。

### 第三橋

一九四五年，日本投降，撤出香港，英國重掌大埔。一九四八年，香港政府將廣福橋擴闊，重修橋躉，等廣福橋變成雙綫行車，一南行，一北行。條橋除咗加闊，兩邊都改爲石欄，更加美觀。而橋南北嘅一段大埔公路，亦叫廣福道。由於人口漸多，廣福橋亦車來車住。

### 第四橋
一九七零年代尾開始，大埔轉爲大埔新市鎮。開始大幅填海，林村河越來越長，廣福橋唔再喺林村河口地。一九八零年代，香港政府喺寶鄉街對出起咗條行車天橋，叫寶鄉橋。橋四綫雙程，連接南北兩岸。而有新橋之後，拆咗行車廣福橋，起過條行人橋。橋東側係行人路，橋西側係單車徑，而中間有瓦遮頭，紅柱綠瓦，以長亭。而舊橋石欗，就放喺南岸，橋口嘅廣福橋公園，用來裝飾。新廣福橋唔行得車，所以廣福道亦分成兩截，分隔兩岸。除咗廣福橋之後，林村河亦起多幾條行人橋，樣差唔多，分別係錦石橋、錦和橋同埋太和橋。

## 圖

File:HK_KwongFukBrdge_RoofedPart.JPG|家下橋面有蓋部分
File:HK_KwongFukBridge_BicycleLane.JPG|家下橋面單車徑


## 參攷
* 《大埔風物志，2007再版增訂》，蕭國健 撰，大埔區議會

## 出面網頁
* 大埔區文物徑簡介
* 視覺記憶檔案－第二代廣福橋
* 日軍過廣福橋進佔大埔墟
* 41年香港淪陷紀實照
* 大埔墟
* 大埔區簡史
梁靖琪

**梁靖琪**（；）係香港女歌手，中學就讀於英皇佐治五世學校。

2004年被大國文化唱片公司發掘，同廖雋嘉（Elise）、陳美詩（Macy）同張曼伶（Bella）組成四人組合「女生宿舍」。佢阿爸係無綫電視戲劇分部製作總監梁家樹。

2009年，梁靖琪因細菌感染鼻，令原本已經為新劇《翻叮一族》開咗兩日工嘅佢都要被逼辭演，出院後返屋企休養。

2019年6月，梁靖琪同圈外男友施雋賢Jon拉埋天窗，8月宣佈有喜。

## 演出作品
### 電視劇

### 電視劇（其他）
*2004年：網劇《金甲蟲探偵學院》
*香港電台 性本善2007（2007）第三集 -《港女正傳》

### 電視節目
*獎門人取犀Game（2008）
*美女廚房第二輯（2009）

### 電影

### MV
*梁靖琪：《我們仨》、《你是最重要》、《小樽》
*古天樂：《吻得到 愛不到》

### TeenPower Web J
《Y》（2005-10-21至2006-06-23，同Angela、Leo主持）

## 音樂作品
### 個人專輯
*Bear In Mind（2005）

#我們仨
#你是最重要
#兌換晴天
#望星打掛
#熊之戀人
#後宮佳麗
#我們仨（Remix）

### 女生宿舍專輯
*Life Is Beautiful（2004）

### 未出碟歌曲
*賤人（2005）
*小樽（2006）
*沒了沒完（鄧健泓、湯盈盈合唱）（電視劇《兩妻時代》主題曲）

## 廣告作品
*香港必勝客電視同平面廣告（2004-2005）

## 攞過嘅獎
*2005年度新城勁爆頒獎禮 - 勁爆新登場女歌手
*2005年度RoadShow至尊音樂頒獎禮 - 至尊潛力新人
*第二十七屆十大中文金曲頒獎禮 - 最有前途新人獎（組合）銅獎
*新城勁爆頒獎禮2004 - 勁爆新人王（組合）
*勁歌金曲2004優秀選第二回 - 新星試打
*Yahoo!搜尋人氣大獎2004 - 演藝新力軍組別
*廣州電台2004年金曲金榜頒獎晚會 - 港台金曲獎「全女打」，新登場女組合大獎
*PM第三屆樂壇頒獎禮 - PM火熱概念組合新人獎
*PM第三屆人氣歌手奪標頒獎禮 - PM新進閃爍女子組合
*2004年音樂先鋒榜 - 廣東最受歡迎女子組合獎金獎

## 參考資料

## 出面網頁
*
*
*
*
*
*
*官方網站
*官方論壇
*梁靖琪的Blog
低音結他

**低音結他**（）係流行或者搖滾樂隊入邊，負責彈低音嘅樂器，結他嘅一種，一般係四條弦，不過五條弦、六條弦、七條弦嘅都有。喺外形上比一般嘅結他長。
平安包

**平安包**，又寫**平安飽**，係種香港飽。佢喺長洲太平清醮拜過神嘅一種幽包，話說食咗可以保平安。

翻蒸之後剝皮就食得，可以擺半年；又或曬乾後，當有病時蒸熱之後食，重傳可以驅病。長洲漁民會將乾包整碎，喺打大風時，撒一馽（jap¹）落海，信可以令海面回復平靜 。

## 參考
廣福道

**廣福道**（英文**Kwong Fuk Road**），舊時大埔居民俗稱叫**大埔大街**，係香港一道，喺大埔市區南便，貫通大埔墟。廣福道原本係大埔公路大埔市區一段，後尾跟廣福橋名。廣福道分南北兩段，畀林村河隔開。

## 語源
廣福道出自廣福橋。一九五七年，新界民政署長彭德，宣佈將元洲仔到大埔頭，呢段大埔道改名廣福道。但件事丟淡咗，一年後先實行。一九五八年七月廿三號晚，就運咗三個街牌安裝去大埔墟，月內安裝。而向馬路商舖，好多四喜酒家、大埔士多，都要改門牌。

事緣原本石版廣福橋冧咗，取而代之，有條單綫行車橋，自始，無人記得廣福橋。當年卅歲以下，經已唔知。舊年新橋落成，查過典籍，問過父老，就定新橋做新廣福橋。而大埔道大埔段，就一併改名做廣福道。

## 地理
廣福道喺大埔沖積平原之上，路勢平坦。道分南北兩段，畀林村河隔開。

南段呈南起大埔河，直駁大埔公路元洲仔段，左右駁南運路。之後過運頭角北側，西北入大埔市區，過寶鄉街到駁太和市北盛街爲止。呢處靠近林村河南岸。

北段係條掘頭路，南起林村河，東駁汀角路，西駁寶雅路，之後向西北沒入太和邨。

## 史
一八九八年，英國由大清手上租到新界。無耐英軍入大埔，以作新界治所。同時亦開路。首先係開九龍到上水嘅大埔公路。當中大埔一段，就係家下廣福道，當中包括過林村河嘅廣福橋。由於太和市發展得好，慢慢擴大。一九八九年之後以廣福橋個名，改叫廣福道。

到咗一九八零年代，大埔劃爲大埔新市鎮，大興土木，大幅填海。廣福橋就畀條更闊嘅寶鄉橋替咗。而廣福橋重新起過，變行人橋。自始廣福道斷開兩截。

## 經
*六鄉新村
*大埔墟四里
*廣福球場
*廣福橋
*大埔政府合署
*太和邨
*王肇枝中學
UTC+9

**UTC+9**係一個時區，比協調世界時快九個鐘。

## 單一時區國家及地區
* 
* –日本標準時間
* –韓國標準時間
* -平壤時間
* 

## 多時區國家及地區
* 
* 
** 阿穆爾州*
** 赤塔州*
** 薩哈共和國*（西部部份，包括雅庫茨克）

## 同協調世界時鐘數比較
賀爾蒙

**賀爾蒙**（英文：**Hormone**），又寫做**荷爾蒙**，或者叫**激素**，係由內分泌腺整嘅化學嘢，隨住血行勻全身，控制身體長大、新陳代謝同神經信號傳導。
奇異果

**奇異果**（）；原名係**獼猴桃**（）。佢係一種生果，啡色皮，綠色肉，原產中國，但響紐西蘭發揚光大，風行全世界。
汀角路

**汀角路**（**Ting Kok Road**）係香港一路，由大埔起經汀角去到大尾𡰪，係大埔海以北 、八仙嶺以南嘅交通命脈。全路約長九千二百米。

## 史
汀角路，顧名思義，係去汀角嘅一條路，原本全路大部份都喺起近大埔海邊，由大埔去到船灣，係唐人鋪路，過船灣後，係坭路。後尾英國將佢變作車路。

## 地理
汀角路起點喺林村河口北岸，駁住大埔公路，即家下廣福道近廣福橋。佢向東北走，無幾遠就到大埔墟，即係家下大埔舊墟。之後到新圍仔，輾轉東行，過南坑，過魚角、過狗屎圍、過田心，經下坑去到近三門仔嘅船灣。之後再東行，過䃟頭角、布心排，去到汀角呢條大村，再東行，過龍尾，去到大尾𡰪附近各村。後尾條路𡰪𡰪再駁其他路，北接新娘潭路及鹿頸路通往沙頭角，而南接大尾督路，落船灣淡水湖。中間近下坑有路入香港敎育學院，近船灣駁三門仔路去三門仔，近䃟頭角有洞梓路入洞梓。

由於大埔要轉做大埔新市鎮，大幅填海，新市鎮內嘅汀角路，去到大埔工業邨，就遠離海邊。

## 圖

File:HK_TingKokRoad_70km.JPG|工業園一段限速70公里及監察車速設施
File:HK_TingKokRoad_Warning.JPG|大尾督一段的監察車速警告牌


## 參攷
http://www.eac.gov.hk/pdf/distco/ch/2003dc_boundary/v2_tp_c.pdf
堅尼地城站

**堅尼地城站**（；）係香港一鐵路車站，喺香港島堅尼地城。堅尼地城站係總站，2014年12月28號啟用。

因爲起站要佔用堅尼地城游泳池，所要另覓新址重建。

## 史
一九六七年初步起集體運輸系統，堅尼地城站係港島綫總站。原設計喺域多利道，堅尼地城屠房同鐘聲泳棚側邊。鐘聲泳棚一帶嘅臨時巴士站，會變成永久，即係家下堅尼地城巴士總站。原站設計想將西部海面交通，由此站接駁。站會有碼頭，坐船來往澳門同青山。而陸路有接駁巴士，往來摩星嶺住宅。之不過最後無實行。一九八六年港島綫通車，都無起堅尼地站，皆因貴而客量不足。

二零零五年六月，地鐵建議堅尼地城站，爲港島綫延伸段，即係西港島綫嘅車站，而非早前建議，南區地鐵支綫車站，該支綫原本叫西港島綫，即南港島綫前身。個站亦東移科士街臨時遊樂場地底，即爹核士街同士美菲路一帶。

堅尼地城站喺2014年12月28號通車，成為新嘅總站。

## 車站結構
地鐵公司2006年8月發表西港島綫修訂建議方案，堅尼地城站位於科士街臨時遊樂場地底，即爹核士街及士美菲路一帶。車站分為兩層，地底一樓係車站大堂，地底二樓係兩個側式月台，月台設計近似上環站。而車站地面出口，即舊堅尼地城游泳池個位，設有公共運輸交匯處，方便鐵路乘客轉乘其他公共交通工具。

### 車站樓層

### 車站出口
堅尼地城站有三個出口，位置如下：

地鐵諮詢過公眾，當地居民認為出口選址，偏向於科士街一帶，建議喺卑路乍街加出口；市民建議加設出口，地鐵尚未答覆。卒之最後起得嗰3個。

## 車站周邊
### 主要大廈及購物中心
* 堅城商業大廈

### 住宅及屋苑
* 學士臺
* 寶雅山
* 加多近山
* 加惠臺
* 百年大樓
* 海怡花園
* 羲皇臺
* Imperial Kennedy
* 嘉安大廈
* 觀龍樓
* 采逸軒
* Lexington Hill
* 聯邦新樓
* 高逸華軒
* 怡峯
* 五福大廈
* 西環邨
* 美菲閣
* 士美菲園
* 嘉輝花園
* 太白居
* 浚峯
* 雋庭
* 泓都
* 翠麗苑
* 翰林閣
* 慧華閣
* 盈基花園
### 學校
* 香島華德福學校
* 聖公會呂明才紀念小學
* 聖嘉祿學校
### 公共服務及設施
* 卑路乍灣公園
* 明愛莫張瑞勤社區中心
* 恩悅綜合家庭服務中心
* 香港聖公會聖路加福群會長者鄰舍服務中心
* 堅尼地城社區綜合大樓
* 堅尼地城賽馬會診療所
* 樂群社會服務處
* 聖母玫瑰堂
* 士美菲路市政大廈
### 酒店及服務式住宅
* 嘉融酒店
* 天麟

## 接駁交通

* 城巴：
** 5B、5X、10、18、18P、18X、43M、47P、88X、A10、N8X、NA10
* 過海隧道巴士：
** 101、101X、104、113、904、971
* 專線小巴：
** 12、12S、13、23、23M、54M、58、58A、58M、59

## 利用狀況
車站鄰近只有住宅、辦公室同社區綜合大樓，鄰近並無大型購物商場同百貨公司。因此，服務對象主要係居住於鄰近嘅堅尼地城居民同上班人士。所以，除咗上下班嘅繁忙時間外，整體嘅出入閘人流較少。因此呢個站係港鐵港島綫17個車站當中其中一個人流較少嘅車站。不過，有部分往返南區西部或者瑪麗醫院嘅市民亦會選擇使用呢個站轉乘其他交通工具，故此本站仍然有一定人流支持。

## 上一站·下一站

### 列車班次

## 註

## 出面網頁
* 港鐵公司－堅尼地城站街道圖
* 港鐵公司－堅尼地城站位置圖
* 港鐵公司－堅尼地城站列車服務時間
船灣海

**船灣海**（英文Shuen Wan Hoi，舊Shun Wan Hoi），又叫**寶湖**（英文Plover Cove）係香港一海，喺大埔東北。佢喺正八仙嶺南面， 而佢西面係隔個半島係大埔海，而東南有赤門出大鵬灣。

船灣海係個內海，畀一堆島同山圍住。山有八仙嶺同橫嶺，島有鹽田仔、馬屎洲、東頭洲，半島有虎頭沙。船灣海個名，來自佢西面嘅船灣，而船灣亦有大村。家下船灣分成兩份，東面過大尾𡰪，係船灣淡水湖，係個水塘，而西面就喺水塘之外。

起船灣淡水湖嗰陣，有村六條，統稱船灣六鄉，要搬村到去大埔。當今大埔廣福道同林村河之間，就係六鄉新村。街名寶湖道、寶鄉街、陸鄉里，同屋苑寶湖花園，就保留咗同船灣海嘅關係。

## 出面網頁

* Google Map
* ["Towards Urbanisation: Shuen Wan and Plover Cove Reservoir"](http://www.districtcouncils.gov.hk/tp_d/pdf/TaiPo%20Book%20(Eng%20Ver)/TaiPo%20Book%20(Eng%20Ver)%2008%20Chap%2010.pdf)
東九龍綫

**東九龍綫**可以係：
*東九龍綫 (舊)，1970年代提出，連接林士站到鑽石山站，而家係沙中綫一部份
*東九龍綫 (新)，2014年提出，連接寶琳站到彩虹站
大尾篤

**大尾篤**（），而家官方叫**大美督**，又寫**大尾叾**、**大尾𡰪**、**大美篤**，係香港一地，喺大埔東北，八仙嶺南，船灣海北面。佢好近船灣淡水湖主壩。當地有幾條村同渡假營。

## 地名
大尾𡰪八仙嶺龍脈尾嘅𡰪𡰪，所以叫大尾𡰪。大尾𡰪西便嘅龍尾，都係咁意思。因爲廣東話音一時寫唔出，尾𡰪兩字，𡰪有時會寫成篤同督，而尾有時會寫成美。

有啲村民覺得尾𡰪有落後之意，所以會地政總署要求改名。2007年，地政總署順應請求，刊登憲報，將地名改做「大美督」，喺同年見於出版嘅官方地圖集《香港街》。支持新地名嘅人士，認為地名有夠靚。但有啲市民同學者，就反對改名，認為係矯枉過正，其中鄉議局副主席張學明認為「大尾篤」名字有歷史價值，改名係破壞歷史。然而，官方亦不時使用「大美篤」等俗成地名。

不過，有廣東話研究指出篤𡰪叾其實都係借字，本字係䐁（「月豖」，Unicode U+4401），原解作身體嘅最盡處，即屁股，後尾引伸做最後嘅意思。

喺政府正名之前，較常見嘅寫法係「大尾篤」、「大尾督」同「大美篤」，「大美督」好少見。不過正名之後，大部分路牌、指示牌、車站牌、地點名牌同地圖等都已統一寫作「大美督」。其中唔難發現修改痕跡。



File:TaiMeiTukRuralComOffice.jpg|大美督村公所
File:TaiMeiTuk_LungMeiVillage_Sign.jpg|龍尾村路牌


## 設施
*賽馬會白普理青年旅舍
*康樂及文化事務署大美篤水上活動中心
*香港青年協會大美篤水上活動中心
*香港女童軍總會梁省德海上活動訓練中心
*香港童軍總會大尾督海上活動中心
*大尾篤家樂徑
*大尾篤公園

File:BradburyJockeyClubYouthHostel.jpg|白普理賽馬會青年旅舍
File:HKFYG TaiMeiTukOutdoorActivitiesCentre.jpg|青協大美篤水上活動中心
File:HKBoyScouts TaiMeiTukSeaActivityCentre.jpg|童軍大尾督海上活動中心
File:HKGirl_Guide_LeungSingTakTraining_Centre.jpg|女童軍梁省德海上活動訓練中心


## 註
Kiki

**Kiki**可以係解：
* 魔女宅急便（Kiki's Delivery Service） 
* Kiki (雜誌)，一本雜誌
* Kiki (電影)，1931年電影
* Kiki (澳州)，南澳大利亞州地名
甜紅蘿蔔

**甜紅蘿蔔**，菜一種，草一種，拉丁學名，又叫**甜菜**，白字寫**甜紅蘿白**。主要食佢嘅根，菜可以當菜食。紅菜頭可以煉糖，係熱帶甘蔗之外嘅煉糖材料。西方有種至出名紅菜頭。

紅菜頭有變種叫豬乸菜。

## 特徵
紅菜頭是兩年生嘅草本植物，莖有1-2米高，葉長5-20厘米；花細，綠色，每朵直徑得3-5毫米，5塊花瓣。果實係球狀；根為肉質塊根，大概呈圓錐形，有紅色、紫色等等。

紅菜頭一般係喺氣候涼爽嘅地方栽種。

## 用途
紅菜頭喺西方會畀人直接當菜食。好似俄羅斯有一款「紅菜湯」，就係用紅菜頭嚟整。

古時嘅西方會攞紅菜頭嚟做藥。羅馬帝國會用紅菜頭醫便秘同發燒，又用紅菜頭葉當膠布咁醫外傷。中世紀歐洲重用紅菜頭根解決消化系統同埋循環系統疾病。

## 拎
*紅菜頭品種
*紅菜頭根
船灣

**船灣**（，舊）係香港一地，亦係一灣，又係一村。佢喺大埔東北，八仙嶺以南，船灣海以西。

## 村
船灣嘅村，舊時叫**船灣村**，之後按氏分村，**船灣陳屋**、**船灣李屋**、**船灣詹屋**。

## 灣
船灣個範圍，並無明文記載。船灣海面，舊時有大片坭灘，啱晒水上人泊船泊艇。船灣可以係，舊時船灣村附近個灣，亦可以指汀角、布心排、䃟頭角、船灣同鹽田仔圍住個大灣。
船灣淡水湖

**船灣淡水湖**（）係香港一水塘，係全球第一個起喺海嘅水塘，一九六八年起好之時，佢條主壩係全球大壩前列。船灣淡水湖喺大埔東北，起喺船灣海，而南邊係赤門。成個水塘歸入船灣郊野公園，環境受到保護。個水塘係儲食水。香港來計，佢面積最大，有廿四公頃，而容量排第二，排喺萬宜水庫後面。

## 史
船灣淡水湖，原本係船灣海東部，喺赤門北面，係畀山同島圍住嘅內海。1960年代香港唔夠食水，而啱起興大水塘嘅谷，又所剩無幾。當時香港水務監督毛瑾，喺船灣海遊船河，就構思起堤，將島同地連埋，就可以圍成水塘。當時政府喺內海起水塘，成為全球第一個起響海嘅水塘。

### 徙置
由於船灣淡水湖，比海平面高好多，原本喺水塘範圍沿岸嘅六鄉村，即小滘、大滘、金竹排、橫嶺背連橫嶺頭、涌尾同涌背，就浸喺水。所以成千名村民，就搬到大埔墟嘅六鄉新村。而白沙頭嘅三門仔村村民，同埋水上人，想維持原有鄉村社群，揀喺近船灣鹽田仔三門仔新村重新安居立戶。

## 結構
船灣海東部，三面環山，對出有兩島，叫白沙頭同東頭洲。首先，起堤圍塘，起條長堤由大美督連去白沙頭，是爲主壩。而白沙頭同東頭洲，起短堤一條，而東頭洲到伯公嘴，又起多條短堤。圍塘之後，將鹹水魚捉晒，再抽乾鹹水，就可以儲水。船灣淡水湖1960年11月動工，1968年完成，10月5號正式啟用。首階段耗資四億港元。

船灣淡水湖主壩長二千一百米，另有副壩兩條，各長二百米，家下壩高廿八米。壩用哋全部用沙同大小石分層砌成。水塘面積達一千二百一十五公頃，儲水量則達到一億七千萬立方米。1970年，香港政府再耗資一億五千萬港元，同加高啲堤，1973年完成。自此儲水量增至二億三千萬立方米。

## 鹹度
初期有傳食水需求大，水塘嘅鹹水未抽清就注入食水，搞到供水有鹹味。但事實上，初期略帶鹹味，皆因水塘底嘅泥仍有鹽份，抽清晒都一樣會有鹹味。

## 水源
船灣淡水湖會接收東江水，亦都有新娘潭嘅水。

由於香港政府同廣東省買東江水，而購買量亦遠超所需，所以家下船灣淡水湖嘅水，唔會供畀市區。依家水塘水，會免費供畀大埔一帶離島鄉村用。

## 生態
船灣淡水湖，有魚十二種，成廿萬條淡水魚。品種有金山鯽、藍刀、土鯪魚同鯉魚等等，當中四分三係鯿魚。另一方面，船灣淡水湖嘅水，引自珠江上游嘅東江，亦無意間將河殼菜蛤（*Limnoperna fortunei*）引入香港，大量繁殖，阻塞水道，危害引水系統。

## 消閒
近水塘嘅大美督，係有燒烤場供人燒烤遊樂，亦有單車出租，唔少人踩單車去主壩。而大美督亦有好多渡假同康樂設施。

## 慶祝
為慶祝船灣淡水湖啟用40周年，「國際水協中國香港地區委員會」喺2007年，揀咗船灣淡水湖舉辦「世界水監測日」（World Water Monitoring Day）活動，喺10月14號，請咗卅幾間中學到場，測試水質。

## 註

## 圖

File:PloverCoveReservoirMainDam.jpg|船灣淡水湖主壩
File:PloverCoveReservoir_BicycleLane.jpg|主壩頂單車徑
File:PloverCoveReservoir_SurveyPillar.jpg|主壩上嘅測量柱
File:PloverCoveReservoir_Spillway.jpg|副壩嘅溢洪道

## 睇埋
* 香港郊野公園
* 船灣郊野公園
* 香港水庫
* 萬宜水庫
* 東深供水工程

## 出面網頁

*水務署：船灣淡水湖
*香港自然網：船灣淡水湖
*漁護署：船灣淡水湖郊遊徑
*船灣淡水湖的位置－利用中原地圖
*船灣淡水湖的位置－利用Google Maps
*世界水監測日
*國際水協中國香港地區委員會
黃碧雲

**黃碧雲**博士（Dr **Helena Pik-wan WONG**，），花名「碧雲姨」、「鉛水雲」，係香港理工大學通識教育中心講師，終極普選聯盟副召集人，亦係香港立法會議員（第五、六屆）。

2010年6月27號佢出席香港電台城市論壇傾香港2012年政改方案，同民主黨劉慧卿齊齊將話題轉移到粗口，俾維園阿哥圍攻。

2012年，佢夥拍張文光等四名黨友組成五人名單，參選第5屆香港立法會選舉嘅九龍西選區，結果順利當選。四年後，佢亦都順利冧莊。

## 出面網頁

* 
* 
* 
* 黃碧雲劉慧卿 評論香港父權政治之語言暴力
* 2008年12月3號，明報A31版
* 普選聯黃碧雲@城市論壇
* 2010年6月27號香港電台城市論壇-香港民主黨劉慧卿、黃碧雲離場 
* 蕭若元評論黃碧雲 "婚姻成份"
* 黃碧雲學者出身
花浪蛇

**花浪蛇**，又叫**草腹鏈蛇**（學名：*Amphiesma stolata*） 。黃頷蛇科，腹鏈蛇屬、好溫馴。中意多水平原或者山仔。 

## 習性
依種蛇好溫馴。卵生。 鍾意棲息水源充足，低地平原或者丘陵地帶。 主要日間活動，但假如有好多食物可捉，都會喺夜間捕食。 佢捕食蟾蜍、青蛙、魚維生，有時捉埋蚯蚓同、壁虎。蛇乸一藪卵生四到十六粒，卵長兩公分半左近，闊就一公分 。花浪蛇性格溫和，通常唔點攻擊螫咬。

## 身體
身長九十厘米，灰色為主，前段有明顯黑色橫帶，背部兩側有唔明顯黃色縱帶，同黑色橫帶構成好似鐵軌咁，兩色帶交會地方有白色斑點，後段有黑色橫帶唔明顯，而黃色縱帶變明顯，腹部鮮白色。通常紅頭雄性，灰頭雌性。

## 分佈
分佈喺臺灣、巴基斯坦、印度、斯里蘭卡、尼泊爾、緬甸、泰國、越南、柬埔寨、寮國等中南半島各國，同埋中國南部好似浙江、安徽、江西、河南、福建、湖南、香港、廣東、海南、廣西、貴州同雲南等地。

## 文化
花浪蛇喺台灣人叫做**土地公蛇**。覺得係土地公仔女化身。 

## 攷
花浪蛇https://web.archive.org/web/20110630225155/http://www.snakesoftaiwan.com/Amphiesma%20stolatum/species_amphiesma_stolatum_ch.htm
將軍澳工業邨

**將軍澳工業邨**係香港第三個工業邨，喺將軍澳東面、將軍澳新市鎮東南面3公里，2015年啟用。同另外兩個工業邨（大埔同元朗）唔同嘅地方係，將軍澳工業邨只容許冇污染同埋高科技嘅行業響度設廠。不過，啟用嗰時撞正香港製造業「日落西山」，所以唔少土地都空置咗。

將軍澳新市鎮通過一條主要新幹線經將軍澳隧道同九龍相連。港鐵將軍澳綫康城站亦喺2009年開咗。海傍用地重可以起船舶停泊設施，比另外兩個工業邨有更多優勢。
馬超

**馬超**（；）字，東漢末年馬騰個仔，鎮守西涼等地，率軍同韓遂結盟再同曹操交過手，慘敗，仲俾曹操殺咗阿爸馬騰等人，先後投靠張魯同劉備。喺小說《三國演義》入面係五虎將之一，排行第四。劉備稱帝，馬超任驃騎將軍，領涼州牧，進封斄鄉侯。222年死，享年四十六，諡。

## 屋企
* 阿爸馬騰，東漢末年群雄之一
* 細佬馬休、馬鐵
* 堂細佬馬岱
* 老婆董氏
* 仔馬秋、馬承；女馬氏，嫁咗畀劉備個仔劉理
曹嵩

**曹嵩**（嵩讀鬆，；），字**巨高**，宦官中常侍大長秋曹騰嘅養仔，係曹操嘅阿爸。

佢人溫順忠孝，開始嗰陣當司隸校尉，漢靈帝嗰陣當大司農、大鴻臚，代崔烈做太尉，係三公之一。《後漢書》話佢嘅職位係賄賂宦官買得嘅；又一話當時朝廷公開買官，佢出一億蚊買咗太尉。

漢獻帝嗰陣，曹操招兵，佢唔愛同曹操一齊，喺瑯琊國度同佢細仔曹德避亂，之後曹操打贏陶謙，陶謙憎曹操攻打自己就殺咗曹嵩同曹德佢哋，一話曹嵩係被陶謙嘅手下張闓貪錢劫殺。呢事畀曹操報復陶謙，仲喺徐州度屠城。

220年佢個孫曹丕立曹魏之後，封曹嵩為太皇帝。
大赤門

**大赤門**（）係香港一海門。大赤門喺大埔東北。呢道門承自西南嘅赤門，而洋面又闊過赤門好多，南係赤洲，北係大嶺，嶺東盡頭係黃竹角嘴。

## 地理
大赤門同赤門，都係香港一斷層。由西南向東北走。大赤門一帶，地質古老。赤門同赤洲，都係石帶鐵質而紅，因以爲名。

大赤門西南行，過赤門，就到大埔海同船灣海。而南行就到海下灣同下灘海，東南行過赤洲同塔門之間，係赤洲口。而東出大赤門入大鵬灣。
中國共產黨第十三屆中央委員會第四次全體會議

**中國共產黨第十三屆中央委員會第四次全體會議**於1989年6月24號响北京舉行，呢次係六四事件之後中共所召開嘅中全會。並且選出以新任總書記江澤民為核心嘅中共中央第三代領導班子，同時撤銷趙紫陽嘅總書記、中央政治局常委、中央政治局委員、中央委員以及中共中央軍委第一副主席等職務。另外胡啟立、閻明復、芮杏文等人亦喺呢次全會全部免職。
赤門

**赤門**（英文**Chek Mun**）又叫**赤門海峽**（英文**Chek Mun Hoi Hap**）或者**吐露海峽**（英文****），係香港一海門。赤門喺船灣淡水湖東南同西貢半島西北之間。海門東北駁去大赤門，西南入大埔海，西北入船灣海，而東北出大鵬灣。

## 地理
赤門一帶，岩石奇特，北係沉積岩，南係火成岩。查實成個赤門，係一條斷層，係全港最明顯嘅斷，東南向西北咁走，所以南北地質各異。未有海水之前，水流沖刷成谷，後海平面上昇，變成海門。

呢帶岩石喺香港來講，係好古老。而赤門之所以叫赤門，皆佢北岸石頭含鐵而紅，因以爲名。

赤門都幾長，南北兩岸似平行線。北岸北西向東計，起點白沙頭同上面三門墪，跟住東頭洲，跟住長牌墪、三門山、鵝髻頂到鳳凰笏頂。過啲重有白角山、昂莊山。再過啲就係大赤門嘅大嶺，去到𡰪係黃竹角嘴。而南岸有烏龜沙嘴、三杯酒，跟住有內海企嶺下海，過海係石茅頭，隔灣係白角仔，過荔枝莊個灣，到鵝頸嘴，再直去到響螺角就係海下灣，灣外海括然開朗，有塔門，有赤洲，就係大赤門。

## 史
赤門企嶺下海，海西嘅黃地峒，有舊石器時代遺址。

## 睇埋
*大赤門
巴巴羅薩作戰

**巴巴羅薩作戰**係1941年6月22號開始希特拉攻擊蘇聯嘅一場仗。

德國出動120個師嘅兵力兵分三路，直逼列寧格勒、莫斯科同埋基輔。喺第一日嘅行動德軍勢如破竹節節進迫，到咗第五日，佢哋已經深入蘇聯境內。到咗8月，形勢開始對德軍不利，希特拉最初以為喺冬季來臨之前就可以將蘇聯紅軍殲滅，但係佢低估咗蘇聯紅軍嘅實力，結果戰事拖延落去，德軍最終慘敗。
命題

喺哲學、邏輯學同語言學入面嘅**命題**（；），係指一句陳述句嘅語義（實際表達嘅概念），呢個概念係俾人定義同觀察嘅現象。命題唔係指陳述本身。當唔同陳述句有相同語義嘅時候，佢哋就係表達相同嘅命題。例如
:粵語「雪係白嘅」
:粵語「雪係白色嘅」
:英文 "Snow is white."
係唔同嘅陳述句，但佢哋表達嘅命題係相同嘅。而同一種語言嘅兩個唔同嘅陳述都可能表達相同命題。例如，啱啱嘅命題都可以寫做「冰嘅結晶係白色嘅」；不過，呢個之所以係相同命題，係基於「冰嘅結晶」係「雪」嘅諗法。

通常，命題係指**閉判斷**，以分辨出開判斷，或謂詞。呢種情況嘅命題唔係真就係假。哲學學派邏輯實證主義支持呢個命題嘅概念。

一啲哲學家，如約翰·希爾勒，認為其他形式嘅語言或行為都係命題。是非疑問句係詢問緊命題真值。 道路交通標誌通過語言外嘅圖像就表達咗命題。用陳述句都可以係一個命題而唔判定佢，例如，老師請學生對某個引用發表意見嗰陣，呢個引用就係一個命題（有語義）而呢個老師冇判定佢。如上一段淨係俾咗「雪係白嘅」命題，但係冇判定佢。

## 睇埋
*分析-綜合區別
*語義學
*知識論
香港後棱蛇

**香港後棱蛇**（學名：）係一種蛇。

## 參考

* 卡遜、劉惠寧及鮑嘉天：《香港的兩棲和爬行類（第二版）》。（1998）。香港市政局
* 香港生物數據庫
黃竹角嘴

**黃竹角嘴**（英文**Wong Chuk Kok Tsui**，又**Bluff Head**），減筆**黃竹角咀**，係香港一角嘴。佢喺大埔東北，係半島嘅𡰪𡰪，將大赤門同黃竹角海分開。香港政府將佢劃入船灣郊野公園。

## 地質
喺香港來講，黃竹角嘴地質至古老。佢去到赤門白沙頭洲，呢帶岩石編入黃竹角嘴組（Bluff Head Formation），係沉積地層，係泥盆紀嘅沉積岩。地面可以睇到，地層受到地殼運動，而變到有摺皺同錯位，有啲岩層幾乎打直。

## 交通
黃竹角嘴無車路去到，只可以行山，或者坐艇靠近。

## 出面網頁
* Oldest rock in Hong Kong － Wong Chuk Kok Tsui
佛教陳榮根紀念學校

**佛教陳榮根紀念學校**（英文：Buddhist Chan Wing Kan Memorial School，簡稱：BCWKMS）係香港一間政府資助嘅男女小學，座落喺新界元朗馬田欖口村路23號，2008年創校。

## 歷史
佛教陳榮根紀念學校原本叫**佛教榮茵學校下午校**，喺2008年9月搬去元朗馬田欖口村路23號，係一間政府起嘅最新型校舍，並轉為全日制小學。學校得到陳榮根受託人法團捐款港幣五百萬作為部份開辦費，所以為紀念樂善好施及致力支持教育事業的陳榮根先生，特將新校命名為「佛教陳榮根紀念學校」。

## 歷任校長
*丘芍雯女士（2008年-2012年）
*陳滿林先生（2012年-）

## 校訓
明智（明平等智）
:明白一切眾生嘅佛性都係一樣，大家都係冇分別嘅，只要戒咗自己嘅主觀同埋執着就可以啟發倒智慧，明白事理。
 
顯悲（顯同體悲）
:見到其他人有所匱乏或者備受痛苦，都感同身受，因為咁而興起要為人拔除困苦嘅心，常恒不捨。

## 重大事件

### 學童命斃前疑遭教師不當訓示
2024牛12月11號下午約2點，一名12歲王姓男童校園墮樓亡。王父表示個仔有過度活躍症，且出事前曾經被副校長、訓導主任同埋一名主任訓示，有指「亡者喊住離開教員室，返到課室又伏喺枱面喊，跟住就有自殺傾向」。警員初步調查後，相信佢喺學校走廊墮下。而且喺現場冇發現遺書同埋打鬥，其墮樓原因仍然調查緊。有評論認為事前處理應該交由社工跟進，質疑有關訓示同命案有關。

## 睇埋
* 香港佛教聯合會

## 出面網頁
* 佛教陳榮根紀念學校
鳳園

**鳳園**（）係香港一地，係一谷，亦係一村。佢喺大埔東北，近香港教育學院。佢東南隔山係下坑。

村歸翕和鄉，屬大埔鄉事委員會。

## 地理
鳳園佔全個谷，有涌由九龍坑山，向東南流入鳳園，再南流入大埔海。鳳園谷口，原本就係大埔海，因爲大埔工業邨填海，谷口離海好遠。

個谷由於有涌，而谷地又平，都啱種嘢，所以舊時就開過唔少田。

## 歷史
鳳園嘅村，叫**鳳園圍**（英文**Fung Yuen Wai**，舊**Fung Un Wai**），喺谷嘅東北，近山之處。因爲家族繁衍，亦喺谷嘅其他地方起屋，所以原本嘅鳳園圍,又叫**鳳園老圍**，或者**鳳園老村**。條村喺大清交新界畀英國之前就有。之後谷又多咗啲村，舊圍南面有麥屋，遠啲東南有流坑，再南啲有田心同狗屎圍。

## 生態
鳳園係個生態價值高嘅地方，風水林生咗好多罕有草木，亦發現有蝴蝶一百八十種，佔全香港發現品種嘅七成半。

老圍北面近山，向汀角嗰邊，係個具特殊科學價值地點，係一九八零年漁農署（家下叫漁農自然護理署）所劃嘅，地有四十二公頃左右。二零零五年十一月，香港政府推行新自然保育政策，撥款喺鳳園推行土地管理協議試驗計劃。個計由大埔環保協進會，喺鳳園私人擁有嘅具特殊科學價值地點，做蝴蝶保育工作，為期兩年。

家下長實擁有鳳園谷毗鄰嘅地，而劃爲可作綜合發展用地。之不過，咁會影響鳳園生態環境，關乎蝴蝶存亡。重有係，鳳園有野戰發燒友，就算犯法，都喺到打野戰遊戲，留低垃圾，破壞自然。

## 交通
鳳園有鳳園路出汀角路入大埔。新界專綫小巴有20P綫，往來鳳園同大埔墟火車站。

## 參考
*鳳園蝴蝶保育區
野獸刑警

《**野獸刑警**》（Beast Cops）係1998年由陳嘉上同林超賢一齊執導嘅港產片，係一部探討做人底線嘅警匪動作片。由王敏德、黃秋生、張耀揚、周海媚、譚耀文、李燦森主演。

佢係第22屆香港國際電影節開幕片，獲得第十八屆香港電影金像獎最佳電影等五個大獎。

## 出面網頁
*
Youth

**youth**喺英文係後生噉解。重可以係：

* Youth (Collective Soul專輯)
* Youth (麥夫保羅米勒專輯)
* Youth (Foxes專輯)
陳惠敏 (香港)

**陳惠敏**（****，）係前邵氏兄弟（香港）武打動作演員，熱衷拳擊、中華武術、健身等，背脊有龍圖騰樣式嘅紋身，配上2臂左青龍右白虎同埋最著名嘅胸前雙鷹。

佢少年畢業後一開始就投身香港紀律部隊：先係傳聞中嘅香港懲教署，編號為403；及後則投身皇家香港警察（喺警界中，服務滿二十年以上者無人唔識，並且能夠足以證實），離隊前隸屬西九龍任職刑事偵緝，編號為8872，而且有講階級至警長。期間游走黑白兩道，人面廣，至因此可能於離職後順理成章多涉江湖，雜誌報稱佢同日本山口組成員關係密切。

電影中成日扮演真我，語言剛烈，出口成章，亦以愛家庭，重義氣，以及一套靈巧身手同快拳聞名，面對非江湖人士及非驕橫之徒就好謙和。

成名前多飾演反面人物好似初露鋒芒跳灰中嘅職業殺手、富翁打手、一幫之主等，而喺民族有關嘅動作片、身不由己嘅黑道或偏門中人好似舞廳、士為知己者死嘅武林高手、喜劇人物好似黑道福星等多以正面或半正面人物身份登場，亦有著重演技嘅好似代表作浣花洗劍錄中不求名利醉心武道同人生哲理嘅白衣人、因不幸同埋心理歪曲而走火入魔嘅狂徒一脫求生等，到成熟期就多數演江湖叔公輩或鄉間富人或具聲望之輩。

曾經同日本女星新藤惠美傳緋聞。

1983年年屆37歲嘅陳惠敏參加「世界精英搏擊大賽」，只用咗35秒就擊倒日籍拳手森崎剛。

## 參演作品
### 電視劇（[[佳藝電視]]）
* 1976年 射鵰英雄傳 飾 東邪黃葯師

### 電視劇（[[麗的電視]]）
* 1979年 浣花洗劍錄 飾 白衣人

### 電視劇（[[亞洲電視]]）
* 1982年 血債血償
* 1983年 飛越擂台
* 1983年 大家HAPPY
* 1998年 流氓·律師 飾 黎積德

### 電影
* 1976年
** 《跳灰》
* 1977年
** 《破戒》
* 1978年
** 《笑傲江湖》
* 1979年
** 《風流斷劍小小刀》
** 《手扣》
* 1980年
** 《舞廳》
** 《英雄》
* 1981年
** 《知法犯法》
* 1982年
** 《殺入愛情街》
** 《賊性》
** 《愛人女神》
** 《獵魔者》
** 《龍少爺》
* 1983年
** 《狂情》
** 《斬手指》
** 《阿姐有料》
* 1984年
** 《無名火》
** 《一脫求生》
** 《青蛙王子》（飾 郁德仁）
** 《我愛羅蘭度》（飾 郁德仁）
* 1985年
** 《偷情》
** 《教頭發威》
** 《冷血屠夫》
* 1986年
** 《俾鬼捉》
** 《連環炮》
** 《皇家戰士》
** 《神探朱古力》
* 1987年
** 《A計劃續集》（飾 歐心虎）
** 《龍在江湖》
* 1988年
** 《同根生》
** 《殺手蝴蝶夢》
* 1989年
** 《黑道福星》
** 《我在黑社會的日子》（飾 謝勝）
* 1990年
** 《風雨同路》
** 《BB30》
* 1991年
** 《中環英雄》
** 《五億探長雷洛傳》（飾 蟹王）
** 《五億探長雷洛傳Ⅱ之父子情仇》（飾 蟹王）
** 《四大家族之龍虎兄弟》
* 1992年
** 《嘩！英雄》
** 《逃學英雄傳》（飾 陳慧蟹）
* 1993年
** 《濟公》（飾 土地公）
** 《女兒當自強》
* 1995年
** 《現代古惑仔》
* 1996年
** 《金榜提名》（飾 飄哥）
** 《旺角揸Fit人》 
** 《古惑仔 III之只手遮天》（飾 駱駝）
* 1997年
** 《愛上百分百英雄》
* 1998年
** 《龍在江湖》 
** 《濠江風雲》 
** 《新古惑仔之少年激鬥篇》（飾 駱駝）
* 1999年
** 《黑社會檔案之黑金帝國》 
** 《半支煙》（飾 九紋龍）
** 《上帝之手》
* 2000年
** 《黑社會。COM》（飾 銘哥）
* 2001年
** 《老夫子2001》（飾 金爺）
** 《買兇拍人》（飾 標哥/秀茂坪速龍）
** 《不死情迷》
* 2003年
** 《大佬愛美麗》
* 2004年
** 《絕種鐵金剛》（飾 巴閉哥）
* 2005年
** 《情癲大聖》（飾 眾生相）
* 2008年
** 《一個好爸爸》（飾 德叔）
* 2010年
** 《滅門》
** 《打擂台》（飾 龐青）
* 2012年
** 《起勢搖滾》
** 《紮職》

## 參考

## 出面網頁
* Youtube:《1983年陳惠敏東瀛爭霸戰》
* 陳惠敏電影作品列表
類:香港客家人

類:前無綫電視男藝員
惠敏
跳灰

《**跳灰**》（）係一套1976年港產片，由梁普智、蕭芳芳導演；陳欣健編劇；主要演員包括陳星、蕭芳芳同陳惠敏。跳灰被視為香港1970年代「新浪潮電影」嘅先驅，佢嘅拍攝手法、劇本及人物描寫都同之前粵語片時代嘅港產片好唔同。

「跳灰」拍攝於廉政公署成立之後，描寫警察對付毒販。編劇陳欣健出身警界，劇中嘅警察描寫得寫實，而且係具正義感之正面人物，同之前港產片中形象化嘅「探長」截然唔同。故此跳灰亦被視為港產片中首部真正嘅警匪片。除此以外，電影兩首歌曲《大丈夫》及《問我》，至今仍係粵語流行曲中嘅經典。

## 關於戲名
* 「糶」即「賣」，音「跳」，販毒，粵語俗稱「糶灰」，取諧音俗作「跳灰」

## 電影歌曲
*主題曲《大丈夫》 作曲：劉家昌 填詞：黃霑 主唱：關正傑
*插曲《問我》 作曲：黎小田 填詞：黃霑 主唱：陳麗斯

## 注釋
中華游樂會

**中華游樂會**（**Chinese Recreation Club, Hong Kong**）係香港一所私人運動俱樂部，家下位於灣仔區大坑銅鑼灣道123號。

中華游樂會嚮1910年由何啟爵士籌建。當時會員鍾意玩木球、網球同足球體育運動。嚮1912年，由何啟爵士、韋寶珊爵士、阮曉繁同王保寧聯名向政府要求撥地，結果嚮大坑村創建會址。當時由香港總督盧嘉爵士主持開幕典禮。

## 設施
*羽毛球場
*酒廊
*停車場
*兒童遊樂場
*咖啡室
*中菜宴會廳
*遊戲室
*麻雀房
*哥爾夫球練習場
*健身室
*按摩房
*西餐廳
*小賣部
*桌球室
*璧球場
*戶外游水池
*乒乓球室
*網球場

## 積極參與賽馬活動
由1970年代到而家，中華游樂會亦都以團體名義喺香港賽馬會擁有名下馬匹，而且佢哋嘅名下馬匹都係以「中游」兩字命名，包括中游之光、中游之寶、中游之冠、中游之星、中游之威、中游之喜、中游之皇、中游福星、中游福將、中游神駒、中游名駒、中游天地、中游百載、中游新星、中游神箭、中游福滿。

## 參考

類:香港馬主
打格仔

**打格仔**（）係相同埋電視上面一種保護私隱嘅影像處理方法。好多時一啲冇面見人，好似犯過法、吸食過毒品嘅人，又或者係鹹嘢等等，唔想畀人睇到，就會打格仔遮住。而屏幕上其他無關嘅部份，就會原封不動顯示。
Dieter Rams

**Dieter Rams**（）係個德國工業設計師，喺百靈牌公司（Braun）做工，設計消費產品， 佢嘅設計視為功能主義學派。

Rams 喺 1943 到 1957年 Werkkunstschule Wiesbaden 學做建築則師同木工。 1953年到 1955年喺 Otto Apel 做過則師，之後加入百靈牌公司，喺 1961年升做首席設計師，直到 1995年。

Rams 嘅設計方法，據佢講：「*Weniger, aber besser.*」，意思係：「少啲，但係好啲。」Rams 同佢班𡃁整過唔少經典嘅產品，有幻燈片放映機，咖啡壺，計數機，收音機，影音設備同機種。

## Rams 好正設計十大原則
*好嘅設計有創意 
*好嘅設計令件產品有用 
*好嘅設計要靚 
*好嘅產品設計要令人明白 
*好嘅設計唔會阻手阻腳
*好嘅設計係老實嘅 
*好嘅設計要耐用 
*好嘅設計要貫徹到底
*好嘅設計夠環保 
*好嘅設計愈盡少設計愈好

## Rams 嘅產品設計


Image:606-Universal-Shelving-System.jpg|606 Universal Shelving System, 1960
Image:Braun-Sk61.jpg|SK 61
Image:Tonarmwaage-Rams-01.jpg|Tonarmwaage, 1962
Image:Braun T1000CD.jpg|T 1000, 1963T 1000 CD, 1968
Image:Braun audio 310.jpeg|audio 310, 1971


## 參考資料

## 拎

* Vitsœ page on Dieter Rams
* London's Design Museum page on Dieter Rams
* Designboom page on Dieter Rams
* ''Icon ''magazine interview with Dieter Rams
* A later ''Icon'' interview
幸運四葉草

**幸運四葉草**（**Cross Game**）係日本漫畫家安達充筆下嘅漫畫，由2005年開始喺週刊少年Sunday連載到2010年。喺2009年製成動畫。

## 角色
### 主角
;樹多村光（日文：）
:配音：入野自由（日）、曹啟謙（港）
;月島青葉
:配音：戶松遙（日）、張頌欣（港）
;月島若葉
:配音：神田朱未（日）、劉惠雲（港）
;瀧川茜
:配音：神田朱未（日）、劉惠雲（港）
;東雄平
:配音：櫻井孝宏（日）、黃啟昌（港）

### 星秀學園
;赤石修
;中西大修
;千田圭一郎
;卷原
;前野千太郎
;大久保博子
遠東運動會

**遠東運動會**（，簡稱**遠運**）係亞洲一個較為小型嘅綜合運動會，係亞洲運動會嘅前身。

## 遠運一覽

## 順便睇下
* 亞洲運動會

## 外部連結
* The Far Eastern Championship Games
* Far Eastern Championship Games in pictures
* Japan, China and the Far Eastern Championship Games
* 6th Far Eastern Championship Games
* Summary of basketball results
* A brief history of the Games
Thou

**thou**喺英文界入面，大多數都係單數人稱嘅「你」噉解，不過呢個詞喺而家已經唔用喇。佢重可以係：

## 單位
*千分一吋

## 姓氏
*Le Thou：法國姓氏

## 樂隊
* Thou (比利時樂隊)
* Thou (美國樂隊)
YE

**YE**，拉丁字母串字，指：

## 語言學
*Ye (語言學)
*Е：西里爾字母（俄羅斯地區）
*Є：西里爾字母（烏克蘭地區）
*エ：日文50個讀音入面嘅「エ」行讀音

## 代碼
*也門嘅兩字母國家代碼
*.ye：也門嘅網站域名代碼
*日本消防艇嘅船隻代碼
*YE數據公司：日本嘅一間出電器嘅公司
你哋

**你哋**（，英文：You）係一個第二人稱嘅代名詞，解做你嘅眾數。

## 睇埋
*我哋
*你
*佢哋
You

**You**或**YOU**喺英文界入面，大多數都係「你」噉解。噉佢重可以係：

## 人物
* 江原由希子：日本嘅一位歌手，佢嘅花名係**YOU**。
* you.：日本嘅一位女優。

## 歌曲
* YOU (濱崎步單曲)：1998年由濱崎步發行嘅一首歌。
* YOU (倖田來未單曲)：2005年由倖田來未發行嘅一首歌。

## 電視台
* YOU電視台：日本神奈川縣嘅一間電視台。

## 雜誌
* You (英國雜誌)：英國《星期日郵報》嘅一份女子專刊。
* You (日本雜誌)：日本嘅一份雜誌
* You (南非雜誌)：南非嘅一份多重民族化嘅家庭雜誌。
我

**我**，文言又叫**余**同**吾**，係代名詞，係第一人稱，即係講嘢嘅人嘅自稱。我嘅眾數叫**我哋**，文言叫**我等**、**余等**或者**吾等**。

## 其他話
### 英文
英文我係I，個I必定係大楷，我哋係we。受格同與格，我叫me，我哋叫us。

## 睇埋
* 你
* 佢
我哋

**我哋**（，英文：We）係一個代名詞，解做「我」嘅眾數。

## 變種
有啲語言，包括南島語系、南印語系同埋北話，「我哋」會再分做兩個詞，一個淨係包括講者嗰邊（譬如北話嘅「我們」），另一個會包括埋聽者嗰邊（譬如北話嘅「咱們」）。而粵語就無呢種分法。

## 睇埋
*我
*你
*佢
*佢哋
余

**余**係唐字，可以指：

*我
*余氏，唐人姓氏之一。
*餘嘅簡體字，亦寫做馀。（簡化字方案）
US

**US**或**us**或**Us**或**uS**可以係：

* 美國嘅ISO 639-1代碼及縮寫
* 美國航空嘅IATA代碼
* .us：美國嘅國家頂級域名
* 我哋（代名詞）喺英文嘅受格同與格
* Unit separator（單元分隔記號），一隻控制字元，內碼 31（ASCII 1/F，統一碼 U+001F），罕用
Me

**me**可以指：

## 地方
*黑山

## 英文
* 我，I嘅受格同與格

## 電腦
*Windows ME
*.me，黑山嘅國家同地區頂級域

## 化學
*甲基嘅縮寫

## 專輯
*Me (謝霆鋒專輯)
佢哋

**佢哋**（，英文：They）係一個第三人稱嘅複數代名詞（主格）。通常喺多過一個人嗰陣會用。

## 睇埋
*我
*你
*佢
黃巾之亂

**黃巾之**，係東漢末年嘅一場農民起義，喺184年爆發。發生呢次農民原因係東漢嘅朝廷統治腐朽（黨錮之禍、漢靈帝賣官鬻爵），太平道嘅創建同埋傳播。

## 時序
巨鹿人張角用符水幫人醫病，有好多人信佢，張角又收埋弟子叫佢哋去其他地方招攬信眾，經過咗十幾年，有成幾十萬信眾，遍佈青、徐、幽、冀、荊、揚、兗、豫八個州。

張角見到時機成熟，於是設置36個「方」，即係好似將軍咁，大嘅方有成萬幾人，小嘅方都有成六七千人。張角班人又話：「蒼天已死，黃天當立，歲在甲子，天下大吉。」（184年係甲子年。）張角手下馬元義等人喺荊、揚兩州收集咗幾萬人，叫佢哋去鄴會合，馬元義又喺京城洛陽搵到一啲宦官做內應，約定喺184年三月五日起事。

184年春天，張角弟子唐周向官府告密，話張角班人想作反，之後官府喺洛陽拉咗馬元義同處死佢。朝廷開始對信奉張角嘅人郁手，誅殺咗千幾人，又叫冀州官府拉張角等人。張角等人知道件事已經穿煲，於是拿拿臨叫各地嘅人起事，佢哋戴黃巾做記認，所以當時嘅人叫佢哋做「黃巾賊」。

184年二月，張角自稱天公將軍，張角細佬張寶稱地公將軍，張寶細佬張梁稱人公將軍，喺地方作反，好多地方響應佢哋。

184年三月，朝廷任命何進做大將軍。

184年五月，左中郎將皇甫嵩同騎都尉曹操同右中郎將朱儁一齊大敗黃巾軍，黃巾軍陣亡幾萬人。六月，南陽黃巾軍首領張曼成陣亡。

184年十月，皇甫嵩嘅官兵喺廣宗大破張梁軍，張梁陣亡，黃巾軍死咗成8萬人。呢個時候張角已經病死咗。十一月，皇甫嵩嘅官兵打敗張寶，張寶陣亡，黃巾軍被殺被俘加埋有成十幾萬人。

黃巾軍張曼成嘅餘黨由趙弘做首領，聚集成十幾萬人，最後畀朱儁打敗。

## 結果
張角喺事件爆發幾個月就死咗，佢兩個細佬都打唔掂，卒之俾朝廷搞掂。

不過東漢朝廷為咗消滅黃巾軍餘黨，喺188年下放軍權畀州牧，導致日後嘅州牧割據。

## 參考
Young

**Young**係拉丁字母串字，可以指：

## 英文
*後生
*少年
*少嫩
*動物仔，好似牛仔，羊仔

## 姓氏
*楊氏，唐人姓氏音
*Young氏
Yonder

**yonder**係拉丁字母串字，可以指：

## 英文
*嗰處地方
## 書名
*Yonder (書)，Charles Beaumont嘅短篇集
胚盤

**胚盤**係單細胞一部份，受精後會變成胚。

## 參攷
*Early Development in Fish
*Early Development in Birds
軛

**軛**係一條木架生，有曲有直，套喺一孖畜牲頭頸肩等位，用佢嘅力來拉嘢，多數用來拉車或者拉犁。通常套喺牛、馬之上，但唔同地方有唔同畜牲。

## 話
*因爲軛套位一孖之故，英文yoke of oxen即係對牛。
*軛套住嘅畜牲任人使，所以被軛即係受制於人。
Yet

**yet**喺英文界入面，大多數都係用喺句尾。但佢有好少情況係當成一個詞彙放喺句子嘅中間。佢可以係：

* 愛迪臣機場（）：加拿大愛迪臣市入面嘅一間機場，國際航空代碼係**YET**。
* Yet (單曲)：美國嘅一首鄉村音樂，喺1990年11月出版。
卵帶

**卵帶**（ (；來自"hailstone"；眾數 *chalazas* 或者 *chalazae*）係一條帶，喺種物嘅蛋或植物嘅胚珠度。佢吊住蛋黃或珠心。
蛋黃

**蛋黃**（英文**yolk**或者**egg yolk**），有部份人認為正字係**𪏙**，係蛋裏面部份，用來供養蛋內嘅胚。蛋黃掛喺蛋白入面，有一到兩條帶吊住，呢啲帶就叫卵帶。蛋未受精嗰陣，胚盤連蛋黃，係單細胞，係少數人眼睇得到嘅單細胞。如果蛋受咗精嘅話，蛋黃外層會有朕白色嘢；如果冇受精就冇。

蛋可以畀人食。蛋黃維他命豐富，礦物質都多。成隻蛋嘅脂肪同膽固醇，都喺囇蛋黃度。蛋白質方面，蛋黃亦佔全蛋五分一。

蛋有唔同煮法。如果純綷煎蛋，唔攪散佢，蛋黃就喺一塊白色中間，好似太陽咁，叫太陽蛋。如反一反佢，有朕蛋白包住，唐人叫佢荷包蛋。如可將蛋發勻，蛋白蛋黃撈勻，就會變淺黃色，好似炒蛋同奄列咁。

## 雙黃蛋
之所有雙黃蛋，係排卵過快，或者係一隻蛋黃黐咗埋另一隻度。如果鷄乸來講，呢種情況多數係鷄乸太嫩，生蛋周期未同步
。有啲雜種鷄，生親都係雙黃蛋。多數鷄乸都唔會生雙黃蛋，但有啲係遺傳係咁，會生雙黃蛋。

雙黃蛋一般會長啲，又會單薄啲。雙黃蛋通嘅鷄仔，通常都出唔到世，因爲未出世，兩隻就打生打死。除非係有人干預啦。


File:Yolks.jpg|Egg yolks as used in cooking
File:Two eggs three yolks.jpg|Three yolks from two eggs. The two smaller yolks are from the same egg.
File:Double-yolker.JPG|A hard boiled double yolker. The gray-green ring around the yolk is due to ferrous sulfide formed by overcooking, and is harmless and tasteless.
File:Boiled double yolked eggs.jpg|A hardboiled double-yolked egg, cut in half


## 睇埋
*梳乎蛋（蛋黃哥）

## 參攷

## 出面網頁

* Anatomy of an Egg from the Exploratorium
* Eggs from the Agricultural Marketing Service of the U.S. Department of Agriculture
* Making egg tempera from the Society of Tempera Painters
國際基督教優質音樂中學暨小學

**國際基督教優質音樂中學暨小學**（，簡寫**ICQM**）係香港第一間音樂學校，喺九龍鑽石山蒲崗村道學校村，2003年創校。早期教職員大多數係國際音樂學校兒童合唱團嘅導師。

## 學校設施
學校入面有以勒音樂廳、以便以謝堂、小教堂、體藝館、七十幾間獨立琴室、三間小型演奏廳、圖書館、兩間電腦室同埋一間電子音樂創作室。

## 學校活動
### 運動
ICQM喺2006年推行「五不運動」：一不藐視師長、二不打架傷人、三不粗言穢語、四不貪心偷盜、五不破壞公物；而喺2016至2017年度再加多兩條：六不惡意欺凌同七不放縱私慾。2010至2011年度推行「珍愛運動」，即係聯同「U Fire」舉辦嘅活動，喺ICQM首先試行。之後推廣到香港其他學校。

### 牧養主題
2010至2011年度：復興聖潔

2011至2012年度：天國文化

2013至2014年度：轉化生命 祝福社群 讓信心與夢想飛翔。

2014至2015年度：遏力追求 直奔標竿

2015至2016年度：一切都變成新的了

2016至2017年度：彼此相愛 合而為一
2022至2023年度:愛是永不止息

## 舊生
* 伍國頌，2012年以14歲成功入咗香港大學化學系，係港大創校百年嚟最年輕嘅學生
* 黃子悅，前學民思潮發言人
* 杜愛恩，無綫電視女藝員
* 詹天文，香港女歌手，無綫電視歌唱選秀節目《聲夢傳奇》第一季參賽者

## 現屆學生
* Ella，開學遲到女氣質大盛一朝爆紅

## 出面網頁

*學校網頁
醫院管理局

**醫院管理局**（，**HA**），簡稱**醫管局**，係香港負責管公立醫院同診所嘅法定機構。嚮1990年12月1號根據《香港法例》第113章《醫院管理局條例》成立，1991年12月正式接管醫院事務署下面全港公立醫院。

## 歷任主席
* 鍾士元爵士（1990年–1995年）
* 吳光正（1995年–2000年）
* 羅嘉瑞（2000年–2002年）
* 梁智鴻（2002年–2004年）
* 胡定旭（2004年–2013年）
* 梁智仁（2013年–2019年）
* 范鴻齡（2019年–而家）

## 出面網頁
*醫院管理局
對分搜尋

**對分檢索**（；），又叫**對分搜尋**、**二分檢索**、**折半檢索**，係種演算法。電算上來講，喺一列資料裏面，預先排好次序，就用呢個方法，靠序號就好快搵到要嘅資料。呢個方法，係將資料拆一半，收窄範圍，搵唔到再拆一半，直至無晒爲止。搵嘅次數，頂多係項數嘅二進對數。

## 方法
簡單來講，首先諗定要搵嘅號，然後將一列數分兩半，細序號果邊叫細半，大序號果邊叫大半，分唔勻就細半就多一隻。細半最尾一隻，就當中間。跟住個號對一對中間嘅，啱就搵到，唔岩就比大細。大過中間既話，細半就唔要，搵大半，相反就搵細半。呢半就當新一列，又重覆之前搵法，如此類推。如果去到最尾，得返一隻都唔啱，就係無隻啱。

舉個例。有九個數，順序排如下：

假如我要搵卅七號出來。九嘅二進對數係三點一七左右，即係一定唔過三次。

開始。九隻對分，分唔勻，細半第一到第五，大半第六到第九。中間係細半最尾一隻，即係第五隻。第五隻係廿八號，唔啱。卅七號大過中間廿八號，一定唔喺細半，搵大半。

一步。家下搵大半，第六到第九，總共四隻，分得勻。細半係第六到第七，大半係第八到第九。中間係細半尾，即係第七隻卅三號，唔啱。卅七號大過卅三，一定唔喺細半，搵大半。

二步。家下搵大半，第八到第九。兩隻分勻，細半得第八，大半得第九。中間係細半尾，即係第八，係卅七，中喎。答案係第八隻，總共搵咗兩次。

假如搵嘅係卅九，就要搵多輪。卅九號大過中間卅七號，唔係細半，喺大半。

三步。大半得第九，單一隻，分唔勻。細半得第九，大半無嘢。中間係細半尾，即係第九，係卅九，中喎。答案係九隻，總共搵咗三次。

假如搵嘅係卅八，咁又點呢。卅八號大過中間卅七號，唔喺細半，喺大半。

三步就變成咁。大半得第九，單一隻，分唔勻。細半得第九，大半無嘢。中間係細半尾，即係第九，係卅九，唔中。因爲得返一隻，唔啱就無。即係搵唔到，完。就算無都好，搵咗三次就完。

## 睇埋
*線性搜尋
*窮舉搜尋
依士

**酵母**或者叫**酒餅**、**依士**（英文：**yeast**）係用來發酵造包、餅，或者釀酒嘅嘢。查實佢係**酵母菌**，係真菌一類。化學來睇，佢將醣化成乙醇，即係酒，同埋碳氣。生物化學過程無咁簡單，中間有好多化學反應。
打喊露

**打喊露**（；），又叫**放飛蚊**，官話叫**呵欠**，加埋**伸懶**或者**伸懶腰**，係種反射動作，令人吸大啖空氣，然後呼返出來。伸懶亦都令肌肉緊張啲。呢種動作唔單只係人會做，好多動物都會做。人通常係喺攰同眼睏、或者悶嗰陣最易打喊露，而且會人傳人。

响廿一世紀初，打喊露同伸懶嘅進化成因未明。早期認爲打喊露進化出嚟係為咗要吸多啲氧氣，但研究結果係打喊露反而會令人吸少啲空氣，唔支撐句假說。家吓認爲，打喊露嘅存在原因係要刺激個人，等啲人精神啲，提高警覺。而人傳人可以令一班人提高警覺。

對於西方文化，打喊露太大聲係冇禮貌嘅。

## 傳染
淨係睇到第個人「打喊露」，好多人就會不自覺噉一齊打埋一份，呢種「傳染性」嘅行為並非只係喺人類身上出現，第啲有社會性嘅動物，好似係黑猩猩同獅子噉，都有類似嘅行為；事實上，好可能脊椎動物冚唪唥都會用「打喊露」嚟調節身體內部嘅運作。

打喊露嘅傳染有個體差異，有啲人好易受到傳染。有啲研究指，呢種差異可能源於同理心上嘅差異，不過呢種講法到咗 2022 年仲未有定論。

有研究者認為，傳染性喊露呢種行為可能已經進化到變成群體同步行為——「打喊露」成日硬係喺一日嘅某啲指定時間出現，絕大部份係喺重要活動之間嗰啲過渡時間發生嘅。有研究指，見到同伴打喊露會提升一隻動物嘅警覺性。
## 睇埋
*警覺
*動物行為
*鏡神經細胞

## 文獻
*Gallup, A.C. (2022). The causes and consequences of yawning in animal groups. *Animal Behaviour*, Vol 187, May 2022, p209-219. doi: 10.1016/j.anbehav.2022.03.011.
*Gallup, A.C. & Meyers, K. (2022). Seeing others yawn selectively enhances vigilance: an eye‑tracking study of snake detection. *Animal Cognition* (2021) 24:583-592. doi: 10.1007/s10071-020-01462-4
## 攷
五色

**五色**係五隻色，至於邊五色，唔同範疇有唔同講法。

## 青黃赤白黑

五色，通常係指青、黃、赤、白、黑。呢度青，即係藍，而赤係紅。所以又有叫紅、黃、藍、白、黑。呢啲色配合五行，青（藍），東方青龍，左方屬木；白，西方白虎，右方屬金；赤，南方朱雀，前方火；黑，北方玄武，後方屬水；黃喺中央屬土。

佛敎都有青黃赤白黑，是爲五色；但亦有其他分法。

民國早期嘅五色旗，都係呢五隻色，代表五族共和。
一品葡蔔青

**一品葡蔔青**（英文aniline purple；Mauveine；Perkin's mauve）係隻色料，係亦都色名。色來講，葡蔔青，又叫葡青，係紫一類，似紅提子色。一品葡蔔青係色料，係人工合成，係有機化合物。佢一品色料（aniline dye）之中，最早大量生產。化學叫3-amino-2,±9-dimethyl-5-phenyl-7-(p-tolylamino)phenazinium acetate。化學式  (mauveine A) 同   (mauveine B)。
五十鈴Gala

**五十鈴Gala**係五十鈴出嘅一款大型觀光及長途客車，1996年開始出，並取代五十鈴Super Cruiser同埋五十鈴LV280。

巴士嘅車身規格分三種，包括高車身嘅Hi-decker、超高車身嘅Super hi-decker同埋超高車身兼司機位整到好低嘅Grace hi-decker。2000年Gala嘅改良版現身，並通稱**五十鈴Gala 2000**。

由五十鈴自己設計嘅Gala已經喺2005年停產。

## 型號一覽

## 廣州Gala
五十鈴同埋中國廣州汽車集團合資嘅廣州五十鈴客車有限公司（2000至2008年運作）自2001年開始出廣州版Gala，初時配V形10汽缸引擎，後來改配直列6汽缸引擎。


File:Baiyunport Airport Express - Guangzhou Gala - 01.jpg|廣州Gala GLK6120D5


## 日野設計嘅五十鈴Gala
2005年開始五十鈴同埋日野大型客車設計統一，五十鈴Gala改用新一代日野S'elega嘅設計。新嘅五十鈴Gala同日野S'elega只係車頭同埋車尾嘅外型有少少分別。


File:Hatobus 661 new-gala.jpg|改用日野S'elega設計嘅五十鈴Gala
驅蚊燈

**驅蚊燈**係一種可以驅走蚊嘅燈。盞燈會放出一啲蚊好憎嘅光，令到啲蚊離開啲光去得到嘅地方，達到驅蚊效果。
體驗

**經驗**（）或者**經歷**（）係一種知識、技巧，通過親身體驗同觀察理解某事件後所得嘅心得，佢可以用到後來嘅作業。專家大都係有實戰經驗嘅老手，佢哋以前都有成功嘅經驗。「見一事，長一智」、「失敗乃成功之母」都係話經驗好有用，因為人類識得自我完善，習慣用腦（計仔）解決難題。
三角褲

**三角褲**係一種短小、呈Y形嘅底褲及泳衣。

## 男用三角褲

由於有啲男人覺得孖煙囪「冇安全感」，尤其係着孖煙囪之後容易搞到生殖器外露而好尷尬。孖煙囪如果同其他褲一齊着，响大量肢體活動好似跑步、跳舞之後就會出現「底褲走位」情況。另外有啲人從性方面諗，覺得孖煙囪冇得突顯身體線條，唔夠三角褲或者丁字褲性感，所以有唔少男人買三角褲着。

有人話三角褲設計比較密閉，令男人嘅膥子處於高溫嘅環境，對精子製造唔好，但係膥袋會自動調節體溫，令溫度低過人體，以維持正常嘅生理功能。所以着三角褲唔會構成對於精子不利嘅環境。

## 女用三角褲

## 註